text:
बेगूसराय। बेगूसराय क मेधावी छात्र सर्वेश बिहार क नहि बल्कि देश क नाम रोशन केलक अछि। बेगूसराय क इटवा डीएवी पब्लिक स्कूल स दसवीं परीक्षा मे बेहतर अंक स उत्तीर्ण करनिहार सर्वेश वल्र्ड माइंड हंटर प्रतियोगिता मे विश्व भर मे प्रथम स्थान पाबि गदगद करि देलथि अछि। ओ नासा क सहयोग स दू मास मे द्रव्य स ठोस पदार्थ क निर्माण केलथि अछि। हिनकर उत्कृष्ट खोज क लेल राष्ट्रपति श्रीमती प्रतिभा पाटिल ‘प्राइड ऑफ आवर नेशन एवार्डÓ देबाक घोषणा केलथि अछि। राष्ट्रपति भवन से जारी पत्र मे सर्वेश कए ‘रेन वाटर हार्वेस्टिंगÓ पर सफलता पूर्वक शोध क लेल बधाई सेहो देल गेल अछि।
ज्ञात हुए जे पिछला साल अमेरिका आ नासा संयुक्त रूप स वल्र्ड माइंड हंटर प्रतियोगिता क आयोजन कैल गेल छल। प्रतियोगिता मे विलक्षण प्रतिभा क धनी सर्वेश प्रथम आनि कए विश्व स्तर पर तहलका मचा देलथि अछि। एहि सफलता क बाद ओ नासा क बाल वैज्ञानिक दल मे अपन स्थान सुनिश्चित करि लेलथि अछि। मध्यम वर्गीय परिवार स ताल्लुक रखनिहार सर्वेश क माइ सदर अस्पताल, बेगूसराय मे ‘ए ग्रेडÓ क नर्स है, जबकि पिता श्याम किशोर सिंह साधारण ठेकेदार छथि। अपन बेटा क सफलता पर दूनू बेहद गौरवान्वित छथि। सरिता कुमारी कहलथि जे सर्वेश बच्चे स खोजी प्रवृति क अछि। एखन धरि ओ बिना कोनो कोचिंग संस्थान मे गेने मात्र इटवा डीएवी विद्यालय मे पढ़ाई करि कए कईटा रिसर्च कए मुकाम तक पहुंचेलक अछि। स्कूल अपन एहि छात्र लेल किछु करबा लेल तैयार अछि।
सर्वेश विष्णुपुर स्थित अपन आवास पर कहला जे ओ बिना कोनो तार कए विद्युत प्रवाहित करबाक प्रोजेक्ट पर काफी शोध केलहुं अछि। फिलहाल ओ लिक्विड स ठोस पदार्थ बनेगा क सिद्धान्त प्रस्तुत करबा लेल तीन मार्च कए प्रथम गोल्ड मेडल पुरस्कार स सम्मानित कैल गेल।
अपन शोध क संबंध मे सर्वेश कहला जे नासा क सहयोग स ओ दू मास क प्रयास स लीक्विड स ठोस पदार्थ क निर्माण केलथि अछि। एहि शोधपरक पद्धति स 80 प्रतिशत तक मेटल क बचत कैल जा सकैत अछि। एहि प्रोजेक्ट कए उद्योगपति रतन टाटा सेहो काफी प्रशंसा केलथि अछि। एहि पद्धति क विशेषता इ अछि जे एहि स सोलिडोलीक्विड मेटल क निर्माण स साउंड कोलिजन्स खत्म भ जाएत। एहि स ग्लोबल वार्मिग सेहो कम होएत।


c: text/html

text:
दहेज प्रथा के साइड ईफेक्ट्स
– प्रवीण नारायण चौधरी
(ई एक काल्पनिक कथा थिक। प्रतिनिधित्व सच्चाई केर करैत अछि। यदि किनको सँ मेल खाय त केवल संयोग बुझब।)
मोहन बाबू चारि भैयारी छलाह। चारू भाइ एक सँ बढिकय एक पढल लिखल। चारू गोटे नौकरी मे, चारूक धियापुता बहुत संस्कारी आ पढाई-लिखाई मे बढनमा। ई लोकनि नौकरी जाहि ठाम कयलनि ओतहि घर-अंगना सेहो बना लेलनि। गाम सँ आबरजात रखलथि लेकिन कमसम। बाप-माय केर क्रिया-कर्म उपरान्त गाम एनाय-गेनाय आर घटि गेलनि।
मोहन बाबू जखन अपन जेठ बचियाक विवाह करबाक बात गाम-समाज सँ कहलनि त लोक सब कथा-वार्ता देखबय लगलनि। होइत-होइत एकटा प्राइवेट कम्पनी मे नीक ओहदा पर कार्यरत नीक कुल-मुल-शील के लड़का सँ विवाहक बात तय कय देलनि। दहेज मे हुनका युग अनुसार नीके पाय, तहिया ५ लाख टका लगलनि आ करीब २ लाख टका बरियाती-सरियाती आ साँठ-उपहार दय मे खर्च करैत बड़की बेटीक विवाह पूरा कयलनि।
हुनका कुल ३ बेटी रहनि। आर भैयारी मे सेहो कुल १० टा बेटी रहनि घर मे। बेटाक संख्या सेहो ६ रहनि। बड़की बेटीक विवाहक अनुभव सँ मैझलीक विवाह कनेक देरी सँ करय लेल सोचलनि। मैझली बेटी पर बड़कीक विवाहक खर्च आ लड़काक क्वालिटी, माता-पिताक लड़का तकबाक आ लड़काक गाम कतय, अपने रहैत अछि कतय, भाइ-भैयारी, नाता-गोता आदि सब कतय… ई सब बातक असर पड़लैक। ओ अपन विवाह होयबाक कल्पना करय लागल आ नहि जानि कियैक, ओकरा शहर सँ गाम जा कय विवाह करयवला व्यवस्था मोने-मोन पसीन नहि पड़लैक…। ओ बिना केकरो कहने-पूछने सीधे अपन पसीनक एक लड़का सँ विवाह कय लेलक।
मोहन बाबू आ परिवारक लोक अपन प्रतिष्ठा केँ देखैत ओकर विवाह केँ मान्यता प्रदान करैत ई जानकारी करा देलाह जे दोसर बेटीक विवाह सहजता सँ शहरे मे भेट जेबाक कारण ओतहि कय देल।
परिवार मे जखन एकटा एहि तरहक विवाह भऽ गेलैक त आरो-आरो बेटा-बेटी सभक मन-मस्तिष्क पर असर पड़लैक।
मोहन बाबूक दोसर भाइ सोहन बाबूक जेठ बेटीक विवाह मे फेर ओ काफी समस्या भोगैत स्वजाति आ नीक कुल-मूल केर परिवार मे बेटीक विदाई करबाक लेल लगभग १५ लाख टका खर्च करैत एक उच्च-शिक्षित आ योग्य बेटी लेल प्राइवेट बैंक मे सेटल्ड लड़का सँ विवाह कयलनि।
जेना-जेना परिवार मे विवाह सब होइत गेलैक, आर बच्चा (विवाह योग्य युवा-युवती) सब पर एहि सभ बातक खूब असर पड़ैत गेलैक। मोहन बाबू आ सोहन बाबू या आर दुइ भैयारी भले चारि अलग स्थान पर रहैत छलाह, लेकिन पारिवारिक एकता बहुत नीक रहनि आ सब एक-दोसर सँ हरेक बात लेल सलाह मशवरा कय केँ कुटमैती सब करैत रहथि।
आब फेर सोहन बाबूक मैझली बेटी जे काफी प्रतिष्ठित संस्थान सँ इंजीनियरिंग पूरा कयला उत्तर आईआईएम अहमदाबाद सँ एमबीए पूर्ण कय बहुत पैघ संस्थान मे नौकरी सेहो करैत रहथि हुनकर विवाह लेल पिता-परिजन पूरे बेहाल रहथि। उचित कथा सब मैट्रिमोनियल वेबसाइट सँ मात्र ताकथि, कारण गामघर मे आब ई भेद खुजि गेल छलैक जे फल्लाँ बाबूक फल्लाँ बेटी अनजाति मे विवाह कयलथि, जेकरा ई लोकनि घुमा-फिराकय गोलमटोल जवाब दैत छथि।
लड़का सब जे भेटय तेकरा सोहन बाबूक बेटी स्वयं अन्तर्वार्ता लेथि आ पुनः अपन माँ-बाबूजी सँ बतबथि जे ई कथा उचित-अनुचित कि अछि। लगभग २-३ वर्ष केर खोज मे अन्ततोगत्वा हुनको विवाह एक तेहने उच्चशिक्षित लड़का संग भेलनि, लेकिन नौकरी अपन एक ठाम आ लड़काक दोसर ठाम – जीवन सेटलमेन्ट मे बड़ा दिक्कत रहनि।
हम आब कथा केँ संछेप मे समेटैत किछु बात मात्र कहय चाहब – मोहन बाबू चारू भैयारीक परिवारक एतेक योग्य, कुशल आ सक्षम धियापुता सभक विवाह मे लास्ट रेशियो ५०-५० के भेल, ५०% स्वजाति, ५०% अनजाति। अनजाति मतलब जे अपन जाति बिल्कुल नहि। ५०% परिवारक सलाह सँ, ५०% परिवारक सदस्य केँ विवाहोपरान्त अथवा विवाह सँ पहिनहि अनजातिये मे करबाक परिस्थिति अवगत करबैत सम्पन्न भऽ गेलनि।
गाम-घरक लोक केँ सेहो आइ-काल्हि किनको परिवारक कथा-वस्तु मे बहुत बेसी रुचि नहि रहि गेलनि अछि। सभक संग अपने-अपने तरहक परिस्थिति छैक। किनकर घर मे कतेक नून आ कतेक तेल खर्च भेल से युग आब नहि रहि गेल सब बुझिते छी। तथापि, मोहन बाबू व परिवार केर आन्तरिक सम्मिश्रित नव आधुनिक समाज बनि जेबाक कारण गाम वापसी सम्भव नहि भेलनि। आइ पारिवारिक गेट-टुगेदर कोनो महानगर मे अथवा नगरक बाहर स्थित कोनो रिसौर्ट या फार्म हाउस सन स्थान सब मे होइत छन्हि।
ई अवस्था केवल २ पीढी – मोहन बाबू आ हुनक सन्तति मे अछि। आगामी समय मे – यानि तेसर पीढी मे जाइत-जाइत जाति, पाँति, कुल, मूल, शील, सौरव आदिक परिभाषा करय लेल लेखकक कलम नहि चलि सकत, पंजिकार जेहेन विज्ञ सेहो पंजियन नहि कय सकता – तेहेन समाज बनि जायत।
मिथिलाक अवस्था एक दहेज प्रथा सँ आ वैवाहिक सभाक कमी सँ केहेन बनि गेल से देखि सकैत छी।
हरिः हरः!!

robotstxt: allowed

filter: keep


text:
एम.एस.यू. (MSU) के आंतरिक चुनाव भेल सम्पन्न :: अविनाश भारद्वाज पुन: बनला राष्ट्रीय अध्यक्ष
एहि साल कोरोना के कारण चुनाव में कनिक समय लगलाक बाद आब यथोचित विधि संग मिथिला स्टूडेंट यूनियन (MSU) में संगठन के आंतरिक चुनाव सम्पन्न करवाओल गेल अछि।
वर्ष 2020-2021 के लेल राष्ट्रीय कार्यकारिणी के पांच प्रथम पद पर चयनित लोक छथि :-
संगठन के संविधानक अनुसार राष्ट्रीय कार्यकारिणी के यैह पांच पद चुनाव के अधीन होईत अछि, बांकी सब पद पर आंतरिक समन्वय सँ मनोनयन होईत अछि। आगा बहुत जल्दिए सम्पूर्ण राष्ट्रीय कार्यकारिणी के लिस्ट सेहो जारी होयत।


text: सीतामढी[प्रणव चौधरी]मिथिलाक धरती पर जन्मल धिया सबमे प्रतिभाक कमी नैय होयत अछि।सीतामढ़ी केर बेटी आइ देशक केको हिस्सा मे अप्पन प्रतिभा स सितामढ़ी नैय बल्कि संम्पूर्ण मिथिलाक गौरवांवित क रहल छैथ।एही कड़ी मे प्रतिभा प्रिया के नाम सेहो जुइर गेल अछि।प्रिया अप्पन नामक अनुसार सेहो केको प्रतिभा मे धनी अछि।सीतामढ़ी जिलाक रून्नीसैदपुर प्रखंडक अधरी गांवक प्रिया अप्पन प्रतिभा के बदोलत दिल्ली मे रैह क रोज दिन सेलिब्रिटी सब के फिटनेसक ट्रेनिंग द रहल छैथ।एही सेलिब्रिटी सब मे फ्लिम स्टार सहित इंन्टरनेशनल लेवलक विभिन्न क्षेत्रक खिलाड़ी सब सेहो सामिल अछि।प्रतिभा उर्फ शिल्पी राज्यस्तरक बैडमिंटन केर खिलाड़ी सेहो रैह चुकल छैथ।प्रतिभा अखन तक फिल्म स्टार टाइगर श्रॉफ,स्पेनक बैडमिंटन खिलाड़ी,ओलंपिक गोल्ड मैडल विजेता कारलीना मैरिन,पीवी सिंधू,साइना नेहवाल,सहित सौ स अधिक सेलिब्रिटी सबके फिटनेसक ट्रेनिंग द चुकल छैथ।केको स्टार खिलाड़ी व अभिनेता सब सेहो अखन प्रिया स फिटनेसक ट्रेनिंग ल रहल छै।नेशनल मे ईस्ट जोन मे बीआर अंम्बेडकर बिहार विश्वविद्वायलय के दु बेर प्रतिनिधित्व क चुकल छैथ।अखन वर्तमान मे दिल्ली फाइव स्टार होटल ली मिरिडियन मे सेलिब्रिटी फिटनेस इंस्ट्रक्टर अछि।गोआ के राज्यपाल मृदुला सिन्हा के हाथ स प्रेरणा आवार्ड स सम्मानित भ चुकल छैथ।प्रतिभा केर पिताजी मणिभुषण शर्मा व माता शारदा शर्मा मुजफ्फरपुर मे होस्टल चलबैय छैथ।अथरी हाईस्कूल ओर एमडिडिम कालेज स परहैय बाली प्रतिभा अप्पन कोलेज दिन स ही बहुत प्रतिभावान छेलैथ।


text:
कि भारतीय राज्य केँ भाषाई आधार पर विभाजित कयल जेबाक चाही?
भाषाई राज्य केर मांग जारी अछि जेना कि गोरखालैंड के मांग,
मिथिला राज्य केर मांग उभरय सँ स्पष्ट अछि…..
वर्ष 1947 छल। भारत अधरतियाक बच्चा छल, जे हजारों क्रांतिकारी और आम लोकक संघर्ष सँ जन्म लेने छल, स्वतंत्रता और सम्मान केर जीवनक आशा मे। एकता केँ ध्यान मे रखैत हमरा सभक संवैधानिक पुरखा लोकनि तय कयने रहथि जे 571 रियासत केँ मिलाकय 27 राज्य बनायल जायत।
एहि निर्णय के आधार “भाषा और संस्कृति” नहि बल्कि बेसीतर “ऐतिहासिक और राजनीतिक” छल।
हालांकि ई कदम अस्थायी रहय, यावत काल धरि 1956 मे अंग्रेज सब द्वारा बनायल गेल राज्य केर राजनीतिक सीमा केँ फेर सँ बनेबाक पहल शुरू नहि भ गेल तावत काल लेल मात्र छल।
लेकिन राज्यक पुनर्गठन केर मुद्दा सब सँ पहिने कहिया उठायल गेल?
भाषाई राज्य केर सवाल पर बंटल ‘युवा’ भारत
राज्य केर भाषाई विभाजनक आह्वान बहुत पुरान अछि, जेना कि अंग्रेज द्वारा 1936 मे उड़िया बजनिहार लेल एक टा राज्य बनेबा सँ स्पष्ट अछि – उड़ीसा, बिहार और बंगाल राज्य सँ।
राज्य केर भाषाई विभाजनक आवश्यकता केँ पूरा करबाक लेल सरकार अंततः 1948 मे इलाहाबाद उच्च न्यायालय केर न्यायाधीश न्यायमूर्ति एसके धर* केर नेतृत्व मे एक आयोग केर गठन कयलक। हालांकि, समिति राज्यक पुनर्गठन वास्ते एहि आधार सँ सहमत नहि छल, बल्कि प्रशासनिक सुविधा लेल एना करबाक चाही कहलक।
एहि तरहें, दिसंबर 1948 मे, कांग्रेसी जवाहरलाल नेहरू, वल्लभभाई पटेल और पट्टाभि सीतारामय्या एहि मुद्दा केँ संबोधित करबाक लेल जेवीपी समिति केर गठन कयलक, लेकिन अप्रैल 1949 मे एहि विचार केँ खारेज कय देलक, कियैक तँ हुनकर मान्यता ई छल जे भाषाई राज्य केवल एक नव राष्ट्र केर एकता केँ कमजोर करत।
स्वतंत्रता सेनानी पोट्टी श्रीरामुलुक मृत्यु उपरान्त 1952 मे एक बेर फेर राजनीतिक सीमाक पुनर्गठनक आवश्यकता बुझल गेल। श्रीरामुलु केर 56 दिन के भूख-हड़ताल केर बाद मृत्यु भऽ गेल छलन्हि, एहि धरनाक मंचन ओ मद्रास केर तेलुगु भाषी क्षेत्रक लेल अलग राज्य दिश ध्यान आकर्षित करबाक लेल कएने रहथि।
एहि प्रकारे, 1953 मे, आंध्र – तेलुगु भाषी लोकक लेल पहिल राज्य जन्म लेलक। संगहि भाषाई आधार पर अन्य राज्य केर गठनक मांग उठल।
भाषाई राज्यक संग नेहरू केर ‘प्रयास’
एहि तरहें, नेहरू द्वारा एहि मांग केँ पूरा करबाक लेल 22 दिसंबर 1953 केँ न्यायमूर्ति फजल अली केर नेतृत्व मे एक आयोग के गठन कयल गेल। दू साल बाद, फ़ज़ल अली के नेतृत्व वाली समितिक रिपोर्ट निष्कर्ष निकाललक जे भारत केँ 16 राज्य मे विभाजित कयल जेबाक चाही।
अंत मे, नवंबर 1956 मे राज्य पुनर्गठन अधिनियम (एसआरए) के पारित हेबाक साथे, भारत 14 राज्य और छह केंद्र शासित प्रदेश मे विभाजित भऽ गेल। नतीजतन, चारि नव दक्षिणी राज्य दोसरक बीच उभरल – आंध्र प्रदेश, केरल, मद्रास (1969 मे नाम बदलिकय तमिलनाडु कयल गेल) और मैसूर (1973 मे नाम बदलिकय कर्नाटक कयल गेल)।
जतय गांधी 1918 के शुरुआते सँ राज्य केँ भाषाई विभाजन के लगातार वकालत कएने रहथि, नेहरू 1950 के दशक के शुरुआत धरि एकर विरोध मे रहलाह।
जेना कि इतिहासकार रामचंद्र गुहा टीओआई (टाइम्स अफ इंडिया) मे 2003 के एहि लेख मे कहने छथि, गांधी 1921 मे होम रूल लीग सँ कहलनि, “लोकक जरूरत और राष्ट्रक हर घटक हिस्साक विकास पर तेजी सँ ध्यान देबाक लेल”, हुनका सबकेँ “भारत मे भाषाई विभाजन अनबाक प्रयास करबाक चाही”।
अम्बेडकर के एहि मामिला मे कि कहब रहनि?
संविधान के संस्थापक डॉ बीआर अंबेडकर सेहो भाषाई राज्य केर प्रस्तावक रहथि, लेकिन चाहैत रहथि जे ई कदम उचित सीमा के भीतर हो। 23 अप्रैल 1953 केँ द टाइम्स ऑफ इंडिया के एक लेख मे हुनकर यैह कहब रहनि:
एक भाषाई राज्य मे, छोट समुदाय सभक लेल कि-कि देखय के रहत? कि ओकरा सब केँ विधायिका लेल चुनल जेबाक उम्मीद कय सकैत छी? कि ओ सब राज्य सेवा मे स्थान बनेने रखबाक आशा कय सकैत अछि?
जाति और भाषाई अल्पसंख्यक सभक मुद्दा केँ संबोधित करैत अम्बेडकर ईहो कहलनि, “एकर मतलब ई नहि छैक जे भाषाई प्रांत केर लेल कोनो मामिला नहि छैक। एकर मतलब ई छैक जे ई देखबाक लेल निश्चित नियंत्रण आ संतुलन होयबाक चाही जे एक भाषाई राज्य केर आड़ि मे एक सांप्रदायिक बहुमत अपन शक्ति केर दुरुपयोग नहि करय।
एहि खातिर, अंबेडकर 1948 केर कांग्रेस द्वारा स्थापित भाषाई प्रांत आयोग केँ अपन पत्र मे लिखलथि, जे महाराष्ट्र राज्य लेल एक मामिला बनल:
संविधान मे ई प्रावधान होयबाक चाही जे हर प्रांत के राजभाषा वैह होय के चाही जे केंद्र सरकार के राजभाषा थिक। एहि आधार पर हम भाषाई प्रांत केर मांग केँ स्वीकार करय लेल तैयार छी।
नव राज्य केर जन्म
1956 मे एसआरए (State Reorganization Act) के पारित हेबाक साथ कइएक राज्य केर उदय के बावजूद, बॉम्बे, पंजाब और उत्तर पूर्वी राज्य केर राज्यक मांग केँ संबोधित नहि कयल गेल छल। जखन कि बॉम्बे मे मराठी और गुजराती भाषी समुदाय अलग राज्य केर दर्जा चाहैत रहय, कोनो पार्टी बॉम्बे शहर केँ आत्मसमर्पण करय लेल तैयार नहि छल।
अंततः, 1960 संयुक्त महाराष्ट्र आंदोलन के परिणामस्वरूप महाराष्ट्र और गुजरात के निर्माण भेल, जाहि मे पहिलुक (महाराष्ट्र) मे बंबई शहर पड़ल छल।
भाषाई और जातीय समुदाय के बीच एहि तरहक संघर्ष के कारण 1966 मे हरियाणा और पंजाब और 1971 मे हिमाचल प्रदेश के निर्माण भेल। उत्तर पूर्व मे, नागालैंड 1963 मे राज्य के दर्जा पाबयवला पहिल छल, ओकर बाद 1972 मे मणिपुर, त्रिपुरा और मेघालय के स्थान छल। तेकर एक दशक बाद, 1987 मे मिजोरम और अरुणाचल प्रदेश के जन्म भेल।
हमरा लोकनि भाषाई राज्य केँ पहिल स्थान पर कियैक चाहैत छलहुँ?
भाषा आधारित राजनीतिक सीमा बनेबाक मांग समुदाय के भागीदारी केँ बढ़ावा देबाक और स्थिर शासन सुनिश्चित करबाक आवश्यकता सँ उभरल। एकर अलावे, ई आशा कयल गेल छल जे अंग्रेज द्वारा नजरअंदाज कयल गेलाक बाद स्थानीय भाषा केँ अंततः महत्व भेटत।
एहि लेख मे इतिहासकार रामचंद्र गुहाक अनुसार, भाषाई राज्य एकता केँ मजबूत कयलक, नेहरू के एहि धारणाक विपरीत जे ई पहिने सँ विभाजित राष्ट्र केँ और खंडित करत और धर्मनिरपेक्षता के आदर्श केँ सेहो पालन (सम्मान) नहि करत। जेना कि गुहा अपन लेख मे दावा कयलनि अछि:
ई कन्नडिगा और भारतीय, बंगाली और भारतीय, तमिल और भारतीय, गुजराती और भारतीय होयबाक लेल पूर्ण रूप सँ सुसंगत साबित भेल अछि।
– रामचंद्र गुहा, द टाइम्स ऑफ़ इंडिया के इतिहासकार
भाषाक आधार पर राजनीतिक सीमा नहि बनेबाक संभावित प्रभाव दिश इशारा करैत गुहा तत्कालीन सीलोन (वर्तमान श्रीलंका) के उदाहरण देलनि। 1956 मे, सिंहल के सीलोन केँ एकमात्र आधिकारिक भाषा घोषित कयल गेल, जाहि सँ एक निश्चित तमिल गुट मे असंतोष उत्पन्न भऽ गेलैक। वास्तव मे, 1983 के बादे सँ, द्वीप राष्ट्र केँ तबाह करयवला गृह युद्ध ज्यादातर बहुसंख्यक भाषाई समूह द्वारा अल्पसंख्यकक अधिकार सँ इनकार करय सँ उपजल छल।
समीपक पड़ोसी राष्ट्र मे, 1971 केर बांग्लादेश मुक्ति युद्ध, जाहिक कारण बांग्लादेश केर जन्म भेल, पश्चिम पाकिस्तान के पंजाबी और उर्दू बजनिहार आ पूर्व के बंगाली बजनिहारक बीचक संघर्ष सँ उत्पन्न भेल।
…और मांग जारी अछि
मांग पुरान रहलाक बावजूद, एना लगैत अछि जे भाषाई राज्य केर आवश्यकता आइयो धरि प्रचलित अछि। उदाहरण के लेल, ‘गोरखालैंड’ के मांगें केँ नैतिक-भाषाई आधार पर ली, जे हालहु मे दार्जिलिंग मे व्यापक हिंसा केँ जन्म देलक।
एकर अलावे, केवल तीन साल पहिने, 2 जून 2014 केँ, भारतक 29वां राज्य, तेलंगाना, आंध्र प्रदेश सँ बनल छल। 1969 मे दुइ अलग-अलग तेलुगु राज्य केर आह्वान तहिया भेल जहिया आंध्र में हिंसक विरोध भेल, जेकर कारण अंततः 1972 मे राज्य मे राष्ट्रपति शासन लगायल गेल छल।
जखन कि भाषाई राज्य केर अपन फायदा छैक, दोसर तरफ, ई राज्य कहियो-कहियो एक-दोसरक संग युद्ध मे सेहो जा सकैत अछि, उदाहरण के लेल, कर्नाटक और तमिलनाडु के बीच “जल युद्ध” (कावेरी नदी पर)।
जेना कि गुहा भविष्यवाणी मे कहैत छथि, अगर हमर देश के राजनीतिक नेता लोकनि अलग-अलग राज्य केर वास्ते भाषा समूह केर मांग पर आंखि मुनि लेने रहितथि, त हमरा सभक पास “एक भाषा, लेकिन 14 या 15 राष्ट्र” भऽ सकैत छल।


text: अनुशासन+विद्रोह=परिवर्तन अनुशासनहीनता+विद्रोह=अराजकता अग्नीषोमा सवेदसा सहूती वनतं गिरः । सं देवत्रा बभूवथुः (ॠगवेदक ई मंत्र अछि जाहिमे अग्नि ओ सोमदेवक निमंत्रण देल गेल छनि आ कहल गेल छनि जे अहाँ दूनू ऐश्वर्यसँ भरल छी, अहाँ दूनू देवत्वसँ युक्त छी। अहाँ दूनू गोटे संयुक्त रूपे एहिठाम आमंत्रित छी। अहाँ दूनू गोटे हमर स्तुति स्वीकार करी। अही मंत्रक अनुकरण करैत हम कहि सकैत छी जे हमर हरेक आलोचना लेल लेखक ओ पाठक दूनू सादर आमंत्रित छथि। दूनूक यथायोग्य सत्कार कऽ हम अपनाकेँ भाग्यवान बूझब)। मैथिली साहित्यमे एकटा परंपरा छै जे कोनो गलतीकेँ वेद वाक्य मानि लगभग पूरा लोक ओही गलतीकेँ पकड़ि जीवन भरि चलताह आ मैथिली साहित्यकेँ गलत परंपराक इनारमे खसबैत रहताह। खास कऽ मैथिली गजलक संदर्भमे तँ ई बात आरो देखल जाइए। अही क्रममे हम अरविन्द ठाकुरजीक पोथी "मीन तुलसीपात पर" केर चर्च करब। एहि पोथीमे गजलक व्याकरण आदिक बारेमे एहन प्रश्न सभ उठाएल गेल छै जकर कोनो विशेष माने नै लागै छै। गजलक व्याकरण नहि हो ताहि लेल एहनो बात कहल गेल छै जकर गजल विधासँ कोनो लेना-देना नै छै। आब अरविन्दजीक एहि पोथीक भूमिकाकेँ किछु युवा


text:
मिथिलामे दूर्वाक्षत आशीर्वादक कर्मकाण्ड थीक। दूबि जेना चतरब, उन्नति करब सभसँ पैघ आशीर्वाद भेल। वेद सेहो दूबिक चतरबाक प्रवृत्तिक प्रशंसा करैत अछि। मिथिलामे दूबिक संग तीन बेर भिजाओल अरबा चाउर (कतहु कतहु लाल रंगसँ रँगल सेहो) अथवा धानक सेहो प्रयोग होइत अछि। विवाह, उपनयन, मुंडन आदि सभ शुभ कार्यमे श्रेष्ठ जन आशीर्वाद दैत छथि। एकर मन्त्र सेहो अछि जाहिमे ईश्वरसँ प्रार्थना कएल गेल अछि जे सम्पूर्ण राष्ट्रक उन्नति हो जाहिसँ जनिका आशीर्वाद दए रहल छियनि हुनको उन्नति हो। ई सनातन संस्कृतिक आदर्श रूप थीक जाहिमे सभक उन्नति कामना कएल गेल अछि। सभक संग ओहि व्यक्तिक उन्नतिक कामना हमरालोकनिक उदार भावना थीक। समष्टिक उन्नति होएतैक तँ निश्चित रूपसँ व्यष्टिक उन्नति होएबे करत।
मन्त्र
ॐ आ ब्रह्मन् ब्राह्मणो ब्रह्मवर्चसी जायताम्। आ राष्ट्रे राजन्य: शूर इषव्योऽतिव्याधी महारथो जायताम्। दोग्ध्री धेनु: वोढाऽनड्वान् आशु: सप्ति: पुरन्ध्रिर्योषा जिष्णू रथेष्ठा: सभेयो युवास्य यजमानस्य वीरो जायताम्। निकामे निकामे न: पर्जन्यो वर्षतु फलवत्यो न ओषधय: पच्यन्तां योगक्षेमो न: कल्पताम् ।।
मन्त्रार्थाः सिद्धयः सन्तु पूर्णाः सन्तु मनोरथाः।
शत्रूणां बुद्धिनाशोऽस्तु मित्राणामुदयस्तव।।
दीर्घायुर्भव। 3 बेर
विवाहिताकें- सौभाग्यवती भव 3 बेर।
अर्थ
( हे ईश्वर! हमर राष्ट्रमे ब्राह्मण ब्रह्मक तेज धारण कए उत्पन्न होथि। हमर राष्ट्रमे शूर, बाणसँ निशाना लगएबामे कुशल, महारथी क्षत्रिय उत्पन्न होथि । यजमानक गाय दूधारू होअए, बरद बहन्तू हुअए, घोड़ा खूब तेज चलए । नारी घर-परिवार बसबए वाली होथि । रथपर चढनिहार योद्धा, जयशील, पराक्रमी होथि युवक गण सभामे बैसए योग्य (सभ्य) होथि आ यजमान पुत्र वीर होथि । हमर राष्ट्रमे आवश्यकतानुसार समय-समय पर मेघ वर्षा करए। वनस्पति फल-फूल सँ लदि कए परिपक्व हुअए आ हमरालोकनिक योगक्षेम उत्तम रीतिसँ होइत रहए ।


text:
शुक्रवार, 30 जनवरी 2009
हास विद्या: चोर आ सोना के खेती
मिथिलामे काँची नामक एकटा राजधानी छल। ओतए कहियो सुप्रतापी नामक एकटा राजा भेल छेलाह। एक बेर कोनो धनिकक ओतए चोरी करैत चारि गोट चोर सेंध करैत ओसारा पर पकड़ि लेल गेल। चारो चोर के कोतवाल बांधि के राजा के सामने प्रस्तुत कएलक आ सभटा बात बतौलक। राजा अपन जल्लाद सभकेँ निर्देश देलनि जे चारो चोरकेँ नगर सँ बाहर ल’ जो आ शूली पर चढ़ा के मारि दे। राजा दंडनीति के हवाला दैत कहला जे विद्वानक कहब छैन जे सज्जन के सम्मान आ दुष्ट के नाश ही राजधर्म होइत छैक। राजा के आज्ञा पाबि जल्लाद एक-एक कए तीन टा जल्लाद के शूली पर चढ़ा देलक। आब चारिम के बारी छलै। चारिम चोर सोचलक जे आब मरब त’ निश्तुके अछि त’ किएक नै एक बेर जीवन बचाबए के अंतिम उपाय कएल जए। किएक त’ अगर ओ एहि मे असफल रहल तैयो मरनाइ त’ निश्चिते छैक। जखन जल्लाद ओकरा शूली पर चढ़ाबए लागल त ओ बपहारि तोरि कहए लागल - हे जल्लाद हमरा मरए सँ पहिने एकटा बात कहक अछि। हम एकटा बड पैघ विद्या जानैत छी आ चाहैत छी जी मरए सँ पहिने ई विद्या राजा के बता दियैक। अगर हम राजा के बिना बतौने मरैत छी त फेर ई विद्या सेहो मरि जायत। जल्लाद पुछलक - तों मरए सँ पहिने कोना बहाना त नै कए रहल छें? तों एहन कोन विद्या जानैत छें जाहि मे राजा के रूचि सेहो हेतन्हि। राजा के एकटा चोर की सिखा सखैत अछि। चोर बाजल - सुनु कोतवाल, अगर अहां हमर ई समाद राजा तक नै पहुंचायब त’ अहाँ राजद्रोही के भागी बनब किएक त’ अहाँ राजाकेर हित के बात मे दखल द’ रहल छी। जखन राजा के हमर विद्या के बारे मे पता चलतन्हि त ओ खुश भए अहूं के इनाम देताह। जल्लाद सभके विश्वास भ’ गेलै जे सचमुच राजहित के कोनो बात हेतै। ओकरा मे सँ एकटा चोरक इच्छा राजा के बताबए विदा भए गेल। राजा सुनि सेहो जिज्ञासु भ’ उठलाह। राजा चारिम चोर के दरबार मे बजाए पुछलाह जे तों एहन कोना विद्या जानैत छें जो दोसर किओ नै जनैत छैक आ एहि सँ हमर हित हैत। चोर राजा सँ पुछलक - महाराज, अहाँ के सोना केर खेती अबैत अछि। राजा चैंकैत पुछलाह - सोना के खेती? ई कोना होइत छैक। चोर बाजल - महाराज, सोना के सरसों जकां आकार के बीया बना यदि खेत में छीटल जाए त एक महीना बादे सरसों जकां सोना के पैदावार होइत छैक। अहां सद्यह देखब। राजा के चोर पर बिसबास नै भेलैन्ह आ पुछलाह - तों सच बजैत छें। चोर पूरा विश्वासक संग बाजल - महाराज हम फूसि बाजब त’ कतए जाएब। अगर हम फूसि बजैत हैब त’ एक माह बाद हमरो अंत निश्चिते अछि। आखिर दंड देबाक वा इनाम देबाक अंतिम अधिकार त’ अहिंक लग अछि। राजा के अनुमति पाबि चोर सोना के बीया बनौलक आ क्रीड़ा-सरोवर के कछैर पर एकांत मे खेत सेहो तैयार कए लेलक। फेर राजा सँ कहलक जे महाराज आब बीया आ खेत दूनू तैयार अछि खाली बीया बाग करए वाला एकटा आदमी चाही। राजा चोर सँ पुछलाह - बीया तों अपने सँ किएक नै छीटैत छें जे तोरा एकरा लेल आदमी चाहियौ। चोर बाजल - महाराज अगर हम सोना के बीया छीट सकैत छलहुं तो फेर चोरी किएक करितहुँ? चोर के सोना के बीया छीटक अधिकार नै छैक। एहि बीया के वएह आदमी छीटी सकैत अछि जे जीवन मे कहियो चोरी नै केने होमए। हम त’ चाहैत छी महाराज अपने सँ एहि पवित्र काज के करथि। राजा चिंता मे पड़ि बजलाह - हम भाट-चारण के देबाक लेल पिताजी के धन चुरा चुकल छी तें हम ई काज नै कए सकैत छी। कोनो बात नैं मंत्री लोकनि मे सँ केओ एहि काज के करताह। राजा के एहि गप्प सुनि मंत्री सब बाजि उठलाह - महाराज हम सब ठहरलहुं राजकर्मचारी, बिना इम्हर-ओम्हर केने हमर सभक काज कोना चलि सकैत अछि तें हमहूं सब एकरा योग्य नहिं छी। एहि पर चोर धर्माध्यक्ष के दिसि देखैत बाजल - कोना बात नै, राजा के धर्माधिकारीये एकरा छिटी देथीन्ह। एहि पर धर्माध्यक्ष बजलाह - जखन हम नैन टा रही त’ मय सँ चोरा-चोरा के लड्डू खा लैत रही तें हमहूं एकर लायक नै छी। राजा के सभा मे चोरक शर्तक मुताबिक एकोटा आदमी बीया छीटबा लेल तैयार नै भेलाह। एहि पर चोर राजा के सामने हाथ जोड़ि ठाढ़ भए गेल आ बाजल - महाराज जखन अहां सभ केओ चोरी केने छी त’ फेर हम एसकरे किएक मारल जाई। चोरक बात सुनि सबटा सभासद हँसए लगलाह। राजा सेहो तमसए के बदला हँसए लगलाह। राजा चोर के माफ कए देलाह आ मनोरंजन करबाक लेल अपने दरबार मे नौकरी पर राखि लेलाह। तें कहल गेल अछि े चोर सँ अधम किओ नै होइत अछि तैयो हास विद्या सँ ओ मृत्युक मुँहसँ निकलि राजा के सबसँ स्नेही बनबा मे सफल रहल।
साभार: विद्यापति कृत पुरुष परीक्षा, लेखक: अखिलेश झा, प्रकाशक: प्रकाशन विभाग, भारत सरकार
साभार: विद्यापति कृत पुरुष परीक्षा, लेखक: अखिलेश झा, प्रकाशक: प्रकाशन विभाग, भारत सरकार
प्रस्तुतकर्ता रौशन कुमार झा पर 12:54 am
कोई टिप्पणी नहीं:
सदस्यता लें टिप्पणियाँ भेजें (Atom)


text:
साक्षात्कार
मैथिली भाषाक एक अनुपम आ विलक्षण गायिका छथि ‘कुमकुम मिश्रा’। बहुत कम समय मे लगभग ५०० गीतक रेकर्डिंग करेनिहार विरले कोनो नाम होयत मिथिला सँ। बालीवुड के चर्चित पार्श्वगायक उदित नारायण, सुप्रसिद्ध लोकगायिका शारदा सिन्हा, एहि स्तरक आरो किछु नाम संभव भऽ सकैत अछि – कुमकुम मिश्राक नाम एतेक पैघ रेकर्ड बनेबा मे सफल भेल अछि ई असाधारण बात थिक। हिनकर एक खासियत ईहो अछि जे मिथिलाक पारम्परिक आ मौलिक गीत यथा चर्चित लोकगीत, कजरी, नचारी, सोहर, समदाउन आदि जे अदौकाल सँ बाबी-नानीक समय सँ गायल जाइत रहल अछि ताहि सब गीत केँ अपन आवाज संग ओतबे गहींर भाव-अनुराग प्रदान करैत रेकर्डिंग करौलीह अछि। एहि सँ दुनू बात भेल – एकटा बहुचर्चित गायिका अपन अमर आवाज संग लोकप्रियता हासिल कयलीह आ ओ हेराइत-भोथियाइत पारम्परिक-मौलिक मैथिलत्वक पहिचान केँ दृढ-स्थापित करयवला गीत सब सेहो संरक्षित आ संवर्धित भेल। कुमकुम मिश्रा आइ स्थापित नाम छथि। गूगल कयला सँ हिनकर सैकड़ों गीतक यूट्यूब लिंक भेटि जाइत अछि। प्रसिद्ध म्यूजिक चैनल जे मैथिली गीत केँ प्राथमिकता सँ स्थान दैत अछि ताहि सब पर कुमकुम जीक गायल गीत सब भेटि जाइत अछि। आब कुमकुम मिश्रा नाम सँ अपन यूट्यूब चैनल सेहो अछि जाहि पर लगभग १ लाख सब्सक्राइबर उपलब्ध छथि आ अनेकों गीत केँ लाखों व्यूज सेहो भेटि चुकल अछि। ‘भोरे-भोरे भांग पीबिकय कतय गेला त्रिपुररिया’ – एहि सुप्रसिद्ध गीत सँ प्रारम्भ कयल गीत-संगीत यात्रा मे अनेकों अमर-स्तम्भ स्वरूप कीर्ति ठाढ़ केनिहाइर कुमकुम मिश्रा संग मैथिली जिन्दाबाद केर सम्पादक हम प्रवीण नारायण चौधरी एकटा साक्षात्कार एतय प्रकाशित कय रहल छी। आशा अछि जे मिथिला मे दबल-छुपल लाखों कुमकुम मिश्रा अपन कलाकारिता सँ हिनकहि जेकाँ सफलता प्राप्त करबाक लेल आगू बढती।
https://www.youtube.com/c/KumkumMishra/videos – कुमकुम मिश्राक अपन यूट्यूब चैनल केर लिंक
हमः कुमकुम जी, अपन प्रारम्भिक जीवन, शिक्षा-दीक्षा, ग्रामीण परिवेश सँ प्रेरणा आ माता-पिता एवं समाज सँ प्राप्त अविस्मरणीय अनुभूति के सम्बन्ध मे किछु बताउ।
कुमकुम मिश्राः हमर जन्म दरभंगा जिला स्थित भवानीपुर ग्राम मे भेल। बाबा स्व. रामचन्द्र मिश्र, भूतपूर्व सरपंच भवानीपुर पंचायत छलाह। पिता श्री कमलकिशोर मिश्रा, रिटायर्ड पेशकार धनबाद-बोकारो आ वर्तमान समय बिरौल अनुमंडल न्यायालय मे वकालत कय रहल छथि। माता श्रीमती इन्दिरा देवी गृहिणी छथि। हमर नाना (बाबा) नेपाल स्थित झापा जिलान्तर्गत पंचगछिया मे आयुर्वेद औषधिक एक प्रसिद्ध चिकित्सक छलाह। हुनक मूलग्राम सेहो भवानीपुर छन्हि। प्रारम्भिक शिक्षा धनवाद सँ आ फेर बीए प्रतिष्ठा एसएसएलएनटी कालेज धनबाद सँ प्राप्त कयलहुँ। शुरुए सँ अपन गाम भवानीपुर सँ बेसी जुड़ल रहबाक कारण अपन दादी-नानी सब सँ काफी करीबी रखैत मैथिलीक पारम्परिक गीत सब बेसी सुनैत-बुझैत रहलहुँ। स्वयं हमर माँ बहुत नीक स्वर के मलिकाइन छथि। हमर मान्यता अछि जे हमरा जे किछु गुण अछि ओ माँ के देल अछि। जीवन प्रारम्भ धनबाद मे रहैत भेल आ संगहि हमर विवाहो धनबादहि मे भेल। धर्मपिता ससुर स्व. रामलोचन मिश्रा, रिटायर्ड स्टोरकीपर, भारत कोकिंग कोल लिमिटेड, धनबाद आ सासु माँ श्रीमती हेमलता देवी छथि। पति श्री नवीन कुमार मिश्र पूर्व मे मेडिकल रिप्रेजेन्टेटिव आ फेर नेश्ले इंडिया लिमिटेड मे बाजार प्रबन्धक केर पद पर कार्य कयलथि, हाल अपन व्यवसाय संचालक संग एकटा प्रखर गीतकार सेहो छथि। हमरा दुइ टा जुड़वाँ सुपुत्र अछि, आर्यन आ आर्यब, दुनू बी-टेक तृतीय वर्ष मे अध्ययनरत अछि।
हमः गीत त बच्चे सँ गाबैत होयब? अहाँक गायिकी मे विशिष्टता अछि से सर्वप्रथम कहिया बुझय मे आयल?
कुमुकुम मिश्राः माँ हमर कुशल गीतगायिन छथि। तेँ कतेको बेर हुनका संग-संग गीत गबैत रहलहुँ। हुनका संगे कतेको बेर मिथिला-मैथिलीक मंच पर सेहो गेबाक अवसर प्राप्त भेल। सामा-चकेवा आदि कार्यक्रम सब मे मंच पर गेबाक अवसर पहिनहुँ भेटल छल। लेकिन मूल रूप सँ गायिकी के शुरुआत विवाह उपरान्त अपन परिवार मे बैसि गीत गबैत रही आ भाववश हमर माँ नवीनजी सँ कहलखिन जे कुमकुम के गीतक एकटा कैसेट बनक चाही मिसरजी। नवीनजी सेहो गीत-संगीत मे काफी रुचि रखैत छथि, संगहि गीतकार सेहो छथि, तेँ हुनका संग बहुत रास मैथिली कलाकार सब जुड़ल रहल छलन्हि। सभक प्रोत्साहन सँ हमर पहिल कैसेट भगवती गीतक बनल – “हे मैया सुनियौ पुकार” जे मिथिलांचल मे बहुत लोकप्रिय भेल। ओहि मे एकटा गीत नवीनजीक लिखल ‘दिया मे तेल बिना बाती जरइ य, खोलियौ केबाड़ मैया बेटी कनइ य’, से गीत ओहि समय वीडियो संग गीत रिलीज भेल। ओ हमरा लेल बहुत पैघ खुशीक अनुभूति छल। हमर गीत-संगीतक यात्रा एतहि सँ लोकयात्रा प्रारम्भ कयलक।
हमः अहाँ जखन गबैत छी त एना लगैत अछि जे गीतक शब्द आ भाव मे आकंठ डूबि जाइत छी। चूँकि पहिने स्वयं ओकर तत्त्व आ रस केर स्वाद अहाँ लैत छी तेँ एतेक नीक सँ श्रोताक मन आ हृदय धरि सीधे पहुँचि जाइत छी। कि अछि अहाँक एहि विशिष्ट गायिकी केर रहस्य? जँ ई रहस्य उद्घाटन योग्य हो त मैथिली जिन्दाबाद केर पाठक लेल जरूर बताउ।
कुमकुम मिश्राः जी, हालांकि कोनो विशेष रहस्य त हमरो नहि बुझल अछि, लेकिन हमर मानब अछि जे कोनो गीत केँ यदि भाव आ अनुराग सँ गाबी त देवाधिदेव महादेव केर सहज विद्यमान हेबाक अनुभव होइत अछि। हुनक असीम कृपा हमरा पर अछि यैह मूल रहस्य अछि।
हमः एखन धरि कुल कतेक गीत रेकर्डिंग करेलहुँ अछि? एहि मे स्वयं द्वारा कतेक आ अन्य म्यूजिक चैनल सभक द्वारा कतेक कि सब रेकर्डिंग कराओल एखन धरि?
कुमकुम मिश्राः लगभग एखन धरि विभिन्न कैसेट आ चैनल केर माध्यम सँ हम ५०० सँ ६०० गीत गाबि चुकल छी। जाहि मे लगभग २०० गीतक गायन हम अपन ‘कुमकुम मिश्रा यूट्यूब चैनल’ तथा लगभग ४०० गीत अन्यान्य चैनल सँ रेकर्डिंग करौने छी।
हमः पारम्परिक गीतक अतिरिक्त सेहो अहाँ विभिन्न रचनाकार लोकनिक रचना केँ अपन स्वर सँ सजेलहुँ अछि। किनका-किनका मोन पाड़बनि?
कुमकुम मिश्राः पारम्परिक गीत त हमर हृदय केर करीब अछिये। शुरुआत मे हम नवीन मिश्रा एवं अशोक चंचल जीक रचित गीत गेने रही। बाबा विद्यापति सर्वोपरि रहबे कयलाह। पुनः मधुकर बाबा, बलभद्र झा ‘प्रेमी’, साजन खाँ, अजित आजाद, डा. चन्द्रमणि, रामसेवक ठाकुर संग बहुतो गीतकार लोकनिक गीत गेलहुँ। एक आर रचनाकार सुधीरजी के सेहो बाबाक नचारी गेलहुँ। सभक गीत एक पर एक छन्हि। बाबा मधुकर आ प्रेमीजीक गीत सब सँ साक्षात् भोलेबाबाक दर्शनक अनुभूति भेटैत अछि।
हमः ओना त अहाँक गायल हमरा सब गीत नीक लगैत अछि, कारण सबटा मे अहाँ एतेक शानदार भाव आ एहेन जबरदस्त आवाज जोड़ैत छियैक जे गायिकीक एहि अदाक जतेक प्रशंसा करू से कम होयत। तथापि, किछु एहेन गीत जेकर व्यूज आ चर्चा सर्वाधिक भेल हो से कोन-कोन गीत अछि?
कुमकुम मिश्राः भोरे-भोरे भांग पीबिकय – एहि गीत सँ हमरा पहचान भेटल। संगहि सोहर ‘एकटा धनी हो अंगिया के पातर’, विवाह गीत ‘मंगलमय दिन आजु हे’ जे ‘अनमोल दूल्हा’ सँ अछि, ‘राम लगिहें पहुनमा’ जे कुमकुम मिश्रा चैनल के माध्यम सँ, संगहि पराती ‘जागहु राम कृष्ण दोउ मूरत’ संग बहुत रास नचारी संग अन्य चीज सब खूब लोकप्रिय भेल। मुदा न्यूज आ व्यूज के दृष्टिकोण सँ बाबा के नचारी ‘बाबा लेने चलियौ हमरो अपन नगरी’ मिथिलांचलक सब गीत के रेकर्ड तोड़ि एखन धरि २६-२७ मिलियन बेर देखल जा चुकल अछि, ई मिथिलांचल मे गाओल नचारी मे यूट्यूब मे सर्वोपरि सिद्ध भेल अछि।
हमः मैथिल दर्शक सब सँ प्रत्यक्ष प्रस्तुतिक स्टेज प्रोग्राम सब मे एहि तरहक पारम्परिक गीत, भजन, नचारी आ लोकगीत सभ प्रति कतेक समर्थन आ स्वीकार्यता देखि रहल छी? खासकय नव पीढीक लोक मे?
कुमकुम मिश्राः हमर माननाय अछि जे मिथिलांचलक श्रोता अत्यन्त समझदार आ सम्मानित छथि। ई सुनि अपने केँ आश्चर्य होयत जे हम जखन मंचीय प्रस्तुतिक आरम्भ कएने रही तहिया हमरा पास बहुत बेसी गीतक कलेक्शन नहि छल, लेकिन भैर राति बैसलाक बाद मंच पर जखन हमरा उपस्थित आ प्रस्तुत करबाक मौका भेटैत छल त हम सिर्फ नचारी, सोहर, समदाउन आदि गबैत छलहुँ आर संस्थागत रूप सँ एतेक वाहवाही भेटैत छल कि समस्त राति मे जतेक कार्यक्रम भेल ताहि पर कुमकुम मिश्राक नचारी भारी पड़ि जाइत छल। कियैक त नचारी हमरा प्रिय छल, माँ सभक मुंह सँ सुनैत रहलहुँ, गबैत रहलहुँ… आर से श्रोता-दर्शक सभ केँ मनमोहक लगैत रहलनि अछि। एखनहुँ नवयुवक या बुजुर्ग या महिला श्रोता, जतेक भी श्रोता छथि मिथिलांचलक से सब हमर आवाज मे कजरी सहित विभिन्न पारम्परिक गीतक फरमाईश करैत छथि। ई सब गाबिकय हमहुँ खूब आह्लादित होइत छी जे हमर मिथिलाक श्रोता भक्तिभाव सँ ओतप्रोत छथि। सभक पसीन अछि कुमकुम मिश्राक आवाज मे मिथिलाक मौलिक आ पारम्परिक गीत सभक गायन, ई पूर्ण विश्वास अछि हमरा।
हमः आगामी समय मे कि सब रिलीज होयवला अछि हाल-फिलहाल मे?
कुमकुम मिश्राः आगामी बहुत नीक-नीक गीतक प्रस्तुति आबि रहल अछि, अपन ‘कुमकुम मिश्रा’ यूट्यूब चैनल सँ। जाहि मे बाबा मधुकरजीक संग प्रेमीजी आ बाबा विद्यापतिक रचना, महेन्द्रजीक रचना आ नवीनजीक लिखल कन्या भ्रूण हत्या पर आधारित मार्मिक गीतक प्रस्तुति हमरा चैनलक माध्यम सँ रहत। आर विशेष अपने सब जेना हमरा सहयोग करब, गीत संकलन लेल अपनहुँ सब सँ हमर आग्रह जे किछु एहेन गीत हमरा गेबाक लेल दी जे हम अपन चैनल पर राखि सकी।
हमः मैथिली-मिथिलाक संस्था सभ द्वारा अहाँ केँ कतेक याद कयल जाइत अछि? कि गायक-कलाकार सब संग सेहो राजनीति आ गुटबाजी आदिक माहौल देखलहुँ कतहु? अपन अनुभव बताउ।
कुमकुम मिश्राः ओना त भारतवर्षक विभिन्न मैथिल संस्था द्वारा आयोजित कार्यक्रम मे बहुतो ठाम सँ आमंत्रण भेटल अछि, जाहि मे अपन गायन सँ हम अपन श्रोता सभक हृदय मे अपन स्थान बना सकल छी। लेकिन एखनहुँ बहुत संस्था मे आमंत्रण सँ वंचित छी, संभवतः हमर गायन हुनका सब ऊपर छाप एखन धरि नहि छोड़ि सकल अछि। मुदा आशा अछि जे बहुत जल्द हमर आवाज हुनका सब लग पहुँचत और हम उपस्थित होयब। संगहि, जहाँ तक गुटबाजी के सवाल पर हम कहब जे संस्थाक आन्तरिक बात-विचार सब मे हम कतहु संलग्न नहि होइत छी, एकटा गायक-कलाकारक कर्तव्य अनुसार चाटुकारिता आदि सँ परहेज करैत अपन गायकी मे दिन-ब-दिन निखार अनबाक एकमेव लक्ष्यक पाछू निरन्तर बढैत रहैत छी, एतबे प्रयास रहैत अछि जे अपन आवाज मे गायकी केँ जतेक दूर सम्भव भऽ सकय ओतय धरि पहुँचाबी।
हमः अहाँक गायन यात्रा मे परिवारक प्रोत्साहन बहुत सराहनीय लागल। नवीन मिश्रा जीक लिखल गीत केँ सेहो बड नीक सँ अहाँ स्वर दय सजेलहुँ अछि। आर किनका-किनका अपन सफलताक सहयोगी मानैत छी?
कुमकुम मिश्राः सब सँ पहिने अपन माँ-बाबूजी, सासु-ससुर केँ प्रणाम करैत छी, ओहो लोकनि बहुत सहयोग कयलनि, हुनके लोकनि केँ सब सँ पहिने सफलताक श्रेय देबनि। ओकर बाद समस्त मिथिलावासी आ मिथिलांचलक श्रोता केँ श्रेय देब। नवीनजीक सवाल पर हम यैह कहब जे हुनका संगीत के प्रति एतेक आकर्षण छन्हि जे हुनका देखिकय हमहुँ प्रेरित छी। एकर अलावे अपन परिवारक सब सदस्य हमरा सपोर्ट करैत छथि, हमर बौआ सब सेहो एहि मे उल्लेखनीय भूमिका निभा रहल छथि। अहाँ सब केँ बता दी जे एखन धरि हमर ‘कुमकुम मिश्रा’ यूट्यूब चैनल केर एक लाख सँ बेसी सब्सक्राइबर छथि से आर्यन-आर्यब दुनू बेटहि केर योगदान सँ।
हमः मैथिली फिल्म सब मे सेहो पार्श्वगायिकाक रूप मे कतहु अवसर भेटल? कि हिन्दी फिल्म मे सेहो गेबाक अवसर भेटल?
कुमकुम मिश्राः मैथिली टीवी चैनल सौभाग्य मिथिला द्वारा आयोजित विभिन्न कार्यक्रम सब मे हम हिस्सा लेलहुँ, जाहि मे ‘दुर्गा कवच’ केर मैथिली रूपान्तरण नवीनजीक संग, राखी के विशेष कार्यक्रम अजित आजाद संग काफी लोकप्रिय भेल। मैथिली फिल्म ‘सिन्दुरदान’ मे गेबाक संग-संग अभिनय करबाक सेहो औफर भेटल छल, लेकिन ताहि समय पारिवारिक जिम्मेदारी मे बेसी उलझल रहबाक कारण हम ओहि अवसरक लाभ नहि उठा सकल छलहुँ। मुदा हार्दिक ईच्छा अछि जे नीक गायन के लेल जँ कोनो मैथिली फिल्म मे हमरा याद कयल जायत त निश्चितरूपेण गायन करब। एकटा मैथिली फिल्मक गीत एखन रेकर्ड भऽ चुकल अछि, से बहुत जल्द रिलीज होयत।
हमः दहेज मुक्त मिथिला पर अहाँक प्रस्तुति प्रति हजारों लोकक समर्थन सँ त हमरा एना लागल जे अहाँक प्रशंसक करोड़ों मैथिलीभाषी छथि। अहाँ अपन प्रशंसक सब केँ कि सन्देश दियए चाहब?
कुमकुम मिश्राः दहेज मुक्त मिथिला एकटा एहेन मंच अछि जाहि पर लाइव आबि हमहुँ गदगद भेलहुँ। एहि लेल समूह संचालिका वन्दना चौधरी केँ बहुत-बहुत धन्यवाद जे ओ हमरा सँ सम्पर्क कयलीह। हमरा एहि समूह के सम्बन्ध मे बहुत किछु नहि बुझल छल पहिने, लेकिन जखन पता चलल त हम जुड़य के प्रयास कयलहुँ। वन्दनाजी आ प्रवीणजी केँ बहुत धन्यवाद करब। बहुत खुशी भेल अहाँ सभक संग दहेज मुक्त मिथिला पर आबिकय। हमर सन्देश यैह रहत जे हमर जतेक भी श्रोता छथि से एहि बातक ध्यान राखथि जे अपन मिथिला केँ दहेजरूपी कूरीति सँ मुक्त राखी, एहि कूरीति केँ हम सब मिलिजुलि कय समाप्त करी। संगहि बेटी बचाउ बेटी पढाउ नारा केँ शिरोधार्य करैत लैंगिक विभेद केँ अन्त करी। कोनो कूरीति हमरा सभपर या हमरा लोकनिक समाज पर हावी नहि हो से विशेष ध्यान राखी। जय मिथिला – जय मैथिली – मैथिली जिन्दाबाद!!


text:
मैथिल मंच के “लोकल फार वोकल” अभियान के भेट रहल संग, दरभंगा के उद्यमी आ युवा नेता हेमन्त झा देलनि 500 पीस मिथिला पेंटिंग युक्त मास्क वितरण में सहयोग :: मणिभूषण ‘राजू’
दरभंगा । संवाददाता
“मैथिल मंच” मंच द्वारा “लोकल फॉर वोकल” अभियान के तहत मिथिला पेंटिंग के कलाकारलोकनि के सहयोग लेल “मिथिला पेंटिंग सँ बनल मास्क” के वितरण कयल जा रहल अछि। गाम-गाम सँ आ देश के कोना-कोना सँ मैथिलजन मिथिला पेंटिंग के मास्क के आर्डर दय रहल छथि आ सहयोग कय रहल छथि।
एहि अभियान के एकटा पैघ सफलता भेटल जहन दरभंगा के युवा उद्यमी संग समाजसेवी हेमंत झा एकसंग अपन सहयोगीगण हेतु 500 मास्क के वितरण में सहयोग कयलन्हि आ अपन किछु मित्रगण के सेहो प्रेरित कयलन्हि।
मिथिला पेंटिंग के मास्क हर मैथिल के लेबाक चाही आ ओ पहुँचेनाई मैथिल मंच के जिम्मेदारी अछि, ई कहैत मैथिल मंच सँ मणिभूषण ‘राजू’ कहय छथि जे एहि लाकडाउन, कोरोना आ बीतल भयावह बाढ़ि के बाद सुदूर गामक कलाकारलोकनि के एकटा जीविकोपार्जन के नव राह भेटल अछि जे हुनका सबलेल उत्साहवर्धक अछि। मणि कहय छथि कि
मिथिला पेंटिंग के मास्क उपलब्धता लेल 8826566136 पर सम्पर्क कयल जा सकैत अछि।


text:
बताओल जे रहल अछि कि दाऊफिन एन3 हेलिकॉप्टर मुंबईक जुहू सँ भोर 10:20 पर उड़ान भरने छल। हेलिकॉप्टर क' 10:58 पर लैंड होयबाक छल। सूत्र सभक मुताबिक भोर 10:30 बजे एटीसी आओर हेलिकॉप्टरक बीच संपर्क टूटी गेल। हेलिकॉप्टर पर सवार 7 मे 5 लोग ओएनजीसी केँ कर्मचारी आओर दू पायलट छल। कर्मचारी सभ काज पर जे रहल छल।
नौसेना द्वारा हेलिकॉप्टरक तलाश लेल स्टील्थ पनडुब्बी आईएनएस टेग तैनात कायल गेल अछि। संगहि टोही विमान पी8आई केँ सेहो खोज करबाक लेल लगा देल गेल अछि।
अपने क' बता दी कि समुद्र मे ओएनजीसी के ऑयल फील्ड धरी कर्मचारी सभकेँ ल' जेबाक दौरान पहिनो कैको हादसा भ' चुकल अछि। बरख 2003 मे सेहो एक हेलिकॉप्टर अरब सागर मे हादसा केर शिकार भेल छल। जाहिमें ओएनजीसी के 23 कर्मचारीक मौत भेल छल। ऑयल फील्ड मे ओएनजीसी अप्पन सैंकड़ों कर्मचारी केँ तैनात राखने अछि। हुनका सभके ल' जेबाक लेल हेलिकॉप्टरक उपयोग कायल जायत अछि।


text:
होली मे किछु अलगे तरहक शेर साब गाओल जाइ छै ।किछ शेर हम द रहल छी ।जँ कत्तौ कोनो शब्द नीक लागैए त क्षमा चाहब । ।
{सारा रा रा //8 । वाह भाइ वाह //8 बेर वा अपन तरीका सँ सब शेर मे लगा लेब }
{1} होली मेँ रंग बरसै, उड़ै अबीरा
(पहिल शेरक अन्त वाला आधा भाग सब मे दोहराएब) मुँह किय तुम्मा केने गाबू जोगीरा । ।
सा रा रा रा रा रा रा हो भैया धीरे भ जा हो भैया (सब शेर में द सके छी )
{2} आमक पत्ता छोट होइ छै, पैघ केला कए पत्ता
बुढ़बा लाठी ल' क' दौगल, खसलै बड़का खत्ता । ।
सा रा रा रा रा रा रा हो भैया धीरे भ जा हो भैया
{3} सगरो अन्हार पसरल , डुबि रहल छै देश
बाबा जी पड़ा रहल छथि ध' नारी कए भेश । ।
सा रा रा रा रा रा रा हो भैया धीरे भ जा हो भैया
{4} केऊ पिबै भांग दारू ,केऊ पिबै यै ताड़ी
नटुआ बनि नाचि रहल छै दियौ जोड़ा साड़ी ।
सा रा रा रा रा रा रा हो भैया धीरे भ जा हो भैया
{5}मौगी भेलै मुखिया ,आ बनलै प्रधान
मनसा करै उठक-बैठक पकड़ै छै कान । ।
सा रा रा रा रा रा रा हो भैया धीरे भ जा हो भैया
{6}हुलुत-बुलुक कुदैत-फानैत ,सासुर सब पहुँचल
ऊहो ठाम मारि पड़लै गाल दुनू फुलल
सा रा रा रा रा रा रा हो भैया धीरे भ जा हो भैया
{7}उड़लै खुब एरोपलेन ,हावाजहाज
उड़बै हमरा कनियाँ देखू करी सब काज
{8} ऐ दफ्तर ओइ दफ्दर ,करी दौड़ा-दौड़ी
गामक छौड़ा संग भागलै गामे कए छौड़ी
सा रा रा रा रा रा रा हो भैया धीरे भ जा हो भैया
{9} कुत्ता गदहा गाय भैँस ,सब कए होइ छै नंगरी
भौजी संग होली खेलै मे टूटि गेल टंगरी
{10}गाम छोड़ि शहर गेलै ,शहर छोड़ि विदेश
हकन कानै छौड़ा सब छोड़ि अपन देश ।
{11}मुखिया कए करिखा लागलै ,तैयो नाचै छैँया-छैँया
घोरि क' पि गेलै इंदरा आवास वाला रूपैया । ।
सा रा रा रा रा रा रा हो भैया धीरे भ जा हो भैया
{12}कुरती-सलबार केऊ नै पहिरै ,पहिरै छै जींस
मोछ कटा छौड़ा सब लागै अलच्छे प्रिँस
सा रा रा रा रा रा रा हो भैया धीरे भ जा हो भैया
{13}राति विधायक जीक ,घर मे लागलै आगि
मुखिया जीक कनियाँ गेलै चमचा संग भागि
सा रा रा रा रा रा रा हो भैया धीरे भ जा हो भैया
{14}सारि सँ रंग लगेबै ,सरहोजि सँ पिबै भांग
सार बुढ़बा की करतै खीच देबै टाँग
सा रा रा रा रा रा रा हो भैया धीरे भ जा हो भैया
{15}बहकल छै ढोल वाला ,मातल सब लोग
दारू पिनाइ भ गेलै एड्स बाला रोग
सा रा रा रा रा रा रा हो भैया धीरे भ जा हो भैया
{16}भिरहा मे नाच भेलै ,भुतहा मे उड़लै पैसा
रोसड़ा मे देख भाई जाम लागल कैसा
सा रा रा रा रा रा रा हो भैया धीरे भ जा हो भैया
{17} नेना सब करै ,दोकान पर नोकरी
नशा करै लए बाप लगेलक बेटा कए फसरी
सा रा रा रा रा रा रा हो भैया धीरे भ जा हो भैया
{18}प्रेम मे पागल भ' क' ,मुन्ना खेलक जहर
मुन्ना कए दोस्त कए बनेलकै छौड़ी शौहर
सा रा रा रा रा रा रा हो भैया धीरे भ जा हो भैया
{19}तमाकुल होइ छै करू आ ,चिन्नी होइ छै मिठ
लैते जनम आइ-काल्हि बच्चा भ जाए ढिठ
सा रा रा रा रा रा रा हो भैया धीरे भ जा हो भैया
{20} दरभंगा मे दंगा भेलै ,रन्नी मे उड़लै ओढ़नी
समस्तीपुर मे आबिते सब कए काटि लेलकै बिढ़नी
सा रा रा रा रा रा रा हो भैया धीरे भ जा हो भैया
{21} बान्हि ले झालि-ढोल ,आ मंजीरा मित
जोर सँ बाज सा रा रा रा खतम भेलै गीत ।
बोल बोल रे सा रा रा रा रा रा रा रा रा रा रा . . . । ।
एकरा होली अहन सब गायब से आशा अछि
सब रंगक शेर सँ भरल बाल्टी अपने सबहक लेल । खराप नै मानब होली छै । ।
अमित मिश्र


text:
स्वास्थ्य विज्ञ टोलीसे प्रसूति केन्द्रके अनुगमन
पहुरा समाचारदाता
धनगढी, १ चैत । धनगढी उपमहानगरपालिकासे संचालनमे नानल प्रसूति केन्द्रके शुकके स्वास्थ्य विज्ञके टोलीसे अनुगमन करले बा ।
धनगढी उपमहानगरपालिकाके उपप्रमुख शुसिला मिश्र भट्टके अनुसार स्वास्थ्य मन्त्रालयके पूर्व सचिव सुशिल प्याकुरेल, हनी मल्ल लगायतके टोली धनगढी उपमहानगरपालिकाके प्रसुती केन्द्रके अनुगमन करल हुइट । उपप्रमुख भट्ट धनगढी उपमहानगरपालिका ७ मे रहल बेली शहरी स्वास्थ्य प्रवद्र्धन केन्द्र, वडा नं १९ मे रहल फुलवारी स्वास्थ्य चौकी, वडा नं १६ मे रहल घसिटा स्वास्थ्य चौकीमे संचालनमे रहल प्रसुती केन्द्रके अनुगमन करल बटैली । अब्बे संचालनमे रहल प्रसुती केन्द्रके सेवाहे थप गुणस्तरीय बनाइक लाग हाली कार्यक्रम नन्ना तयारी हुइटी रहल बा उपप्रमुख भट्ट कहली, टबमारे स्वास्थ्यके विज्ञ टोलीहे अनुगमनमे लैगिल हुई । नेपाल सरकार स्वास्थ्य मन्त्रालयके पूर्व सचिव सुशिल प्याकुरेल सेती प्रादेशिक अस्पतालमे गोल्डेन कम्यूनिटीके सहयोगमे प्रसुतीहे गुणस्तरीय बनैना संचालनमे नानल कार्यक्रम धनगढी उप–महानगरपालिकाके प्रसुती केन्द्रमेफे संचालनमे नन्ना तयारी हुइटी रहल बटैलै ।
ओस्टेक करके पूर्व सचिव सुशिल प्याकुरेल त्रिनगर भन्सार नाकामे कोरोना भाइरस भित्रे नइडेना उपमहानगरपालिकासे संचालनमे नानल हेल्थ डेस्कके अनुगमन करलै । उपमहानगरपालिका अपने प्रयाससे हेल्थ डेस्कमे बहुट प्रभावकारी रुपमे काम करटी रहल पाइल प्याकुरेल कहलै, मने प्रदेश सरकारके सहयोग उहाँ खट्कल मै पैनु । प्रदेशके मुख्य नाका हुकेफे प्रदेश गतिविधी संचालन करे नाइसेकल भेटगिल बा ।


text:
लेखक परिचयः पप्पू कुमार ठाकुर
मैथिलीक सेवा आ परमार्थ-पुरुषार्थक उपलब्धि
मैथिली भाषा-साहित्यक सेवाक लाभ सामान्य दृष्टि सँ देखल जाय तँ कोनो खास नहि देखायत, लेकिन गहींर दृष्टि रखनिहार एहि मर्म केँ नीक सँ बुझैत अहर्निश एहि भाषा लेल सृजनकर्म करैत छथि। एहि मे भेटयवला आत्मसन्तोष केर परमानन्द एकमात्र सर्वश्रेष्ठ उपलब्धि होइछ जे सर्वसाधारण पर्यन्त बुझि सकैत अछि। दोसर बात, मैथिली आमजनक भाषा थिक, एहि मे लिखब-पढब माने सर्वसाधारण मिथिलावासीक मनोभावना अनुरूप अपन समय व साधन खर्च करब भेल। एकरा मानव सेवा – माधव सेवाक तर्ज पर सेहो बुझल जाइत अछि। ई त भेल सामान्य लेखनक हिसाब-किताब, दोसर होइछ विज्ञजनक लेखन आर जे साहित्यसेवाक विशेषज्ञ लोक छथि आर उचित शिक्षा हासिल कयला उत्तर समुचित अध्ययन कयलाक बाद मैथिली मे लेखनकार्य करैत छथि, जिनकर एक सँ बढिकय एक महत्वपूर्ण पुस्तक, ग्रन्थ, महाकाव्य आदि सेहो प्रकाशित छन्हि। वर्तमान लेख मे हम फोकस राखय चाहैत छी सर्वसाधारण लेखक द्वारा मैथिली भाषा-साहित्यक सेवा पर।
विगत किछु दिन सँ ‘पप्पू कुमार ठाकुर’ द्वारा अपन किछु रचना सब प्रेषित कयल गेल अछि। आउ, आइ एहि लेखकक लेखनी सँ परिचित होइत छी हुनकहि पठाओल किछु लेख सब पढिकयः
सर्जक पप्पू कुमार ठाकुर केर लेख-काव्य
(हिनकर लेख मे सम्पादनक कार्य नहि कयल गेल अछि, प्रथम प्रकाशन मे यथावत् लेखक उतार मात्र राखल गेल अछि। उचित परामर्श जनसामान्य सँ भेटतनि से अपेक्षित।)
१. विद्यार्थी फेकना
गाम में बेचन कक्का बचबा केय नाम रहैन फेकना ! पढ़ाई में फेकना के मोन नई लागै !
बेचन कक्का अपना फेकना के नाम लिखाब लेल गेलैथ चौक परहक स्कूल में, हेयो टुनटुन मास्टर सेहेब हमरा फेकना के स्कूल में नाम लिख देल जाऊ !
फेकना के पढ़ाई में मोन नई लगै ! आधा रस्ता जाकय दुर्गा मन्दिर होइत पोखरी भीड़ बाटे ओ धिया पूताक संग क्रिकेट खेलि अहिना रोज हाजरी बजा घर चलि आबय !
बेचन कक्का अपने मुर्ख छला मुदा धिया पुता के पढ़ा-लिखा केय बड़का आदमी बनेबाक हुनकर सपना छलन्हि ! टोल में बेचन कक्का फेकना के लकय सरकारी स्कूल सँ रिटायर फुलचन (बाबा) मास्टर सेहेब ओई ठन गेला !
हे यौ फुलचन बाबा, हे यौ फुलचन बाबा, फुलचन बाबा- की भेलो हौ बेचन एना किये चिचियाई छह ! बेचन कक्का- हे यौ हमर फेकना तीन मास सँ टुनटुन मास्टर सेहेब के स्कूल में जाइये एकरा पुछियौ की सब सिखलके ! फुलचन बाबा फेकना सँ पूछै छथिन की रौ फेकना की सब सिखलें ! फेकना- बाबा हम सब दिन भगवती मन्दिर जाकय पैढ दई छलिये बेचन कक्का अहि रौ फेकना ई की केलें ! फेकना फुलचन बाबा सँ कहै छई , बाबु कहने रहथिन पढ़ लेल तें हम सब दिन जाकय भगवती मंदिर में पैढ दैई छलियैये !
फुलचन बाबा – ल जो एकरा ई नई छह पढ़ बला।
एक दिन बेचन कक्का मास्टर टुनटुन बाबू के स्कूल गेला हे यौ मास्टर सेहेब एकरा कहुना आँहा सुधाईर दियौ !
फेकना बड़ा थेथर रहे ओकरा तखनो पढाई में मोन नई लागै ! एक दिन टुनटुन मास्टर सेहेब घोरन के छत्ता देह पर धकय सौँसे पिट्ठी दु दालि फोरि देलकैन !
फेकना के बुढ दाई- आई मस्टरबा के टांटी वला के हम देखबै छियन्हि हमरा पोता के माल-जाल जँका मारलके ओ बड़का पोलिस्टर के गजिया सिया लेता जाहि में हम हुनका दरमाहा देबैन बड़बड़ाईते स्कूल पहुँच गेली !
फेकना के दाई- हे यौ टुनटुन मास्टर आँहा की बुझै छियै अपना के हाकिम भ गेलौं हन की हमरा सोन सनक पोता के आँहा माल-जाल जँका डेंगा किये देलियै डर नई होइये की ! टोल समाज में रह के नई अछि की !
कोनो विधि फेकना मैट्रिक कक्षा पास केय दिल्ली भाइग गेल ! ओतए ओकर नोकरी एकटा कपड़ा दोकान में लागि गेल ! फेकना नीक टका कमे लागल !
मुदा फेकना के बेर-बेर गामक याद आबि जाइ ओ गामक दुर्गा पूजा, क्रिकेट, बाबू, माँ,दोस आर दाईयक दुलार के नहि बिसैर पाबै !
एक साल उपरान्त फेकना गाँव गेल ! फेकना आंगन में प्रवेश करैये ओकर दाई जेना कृष्ण सुदामा के मिलन होइये ओहिना पोता के गला लगा केय खुशी भेय कानय लगली जेना फेकना के देखि छाती जुड़ा गेल होईन !
गाम में ओकर कतेको दोस सब छले मुदा ओई में सँ सबसँ खास दोस छले चुन्नू कक्का के बेटा विकास ( उर्फ दुलार सँ सब ओकरा बहिरा सेहो कहै)! एक दिन ओकर भेंट विकास (बहिरा) सँ भेल !
फेकना – हे रौ बहिरा गाम में की सब करै छे ?
बहिरा- हम त मधुबनी में पढाई-लिखाई करै छी ! तों दिल्ली में की करै छे ?
फेकना- हम दिल्ली में कपड़ा दोकान में काज करै छी !
बहिरा – ऐं रौ फेकना तो आब दिल्लीये कमेबें की पढबो करबें !
फेकना- आक्रोश में लाल भेय बहिरा के कहैत अछि हे रौ बहिरा हम तोरा कतेक बेर कहि देलियौ पड़हाई-तरहाई के नाम सँ हमरा माथ दुखे लगैये हमरा लग अई सबके चर्चा नई कर !
बहिरा – देख हम तोहर पकीया दोस छियौ पैरह-लिख ले नीक नौकरी हेतौ, समाज में इज्जत प्रतिष्ठा हेतौ आ तोहर त बाबू सेहो नई परहल छथुन हिसाबों दोसरे सँ जोड़ब लेल जाइ छथुन नाना प्रकार के ज्ञान के बात फेकना के कहलक !
आब फेकना के दिमाग के जेना बत्ती जलि गेल हुये ! ओ अपना बाबूजी लग गेल आर कहलक बाबू जी आब हम दिल्ली नई जेब आब हम परहब फेकना के बाबूजी के त बुझु खुशी के त ठिकाना नई रहे ओकर बात सुनि मोने मोन बेचन कक्का कहै छैथ आई सुरुजदेव केनी उगलखिन !
फेकना पढ़ाई में जी तोर मेहनत करय लागल बुझियौ राति-दिन एक केय देलक पढाई में !
बेचन कक्का के एक बीघा खेत सेहो बिका गेलनि बेचना के पढेबाक अवधि में !
अन्ततोगत्वा फेकना पैढ-लिख सी.ए. बनि गेल ! ओ लाखो करोड़ो में कमे लागल ! एक बीघा के जगह ओ चारि बीघा खेत सेहो कीनलक ! टोल-पड़ोस के कक्का बाबा सब धिया-पुता के तों सब पैढ के बंगौर केलअ देखहक बेचना बेटा फेकना के सी.ए. बनि गेल सी.ए. !
२. एना बुझाइ छन्हि हुनका जेना जिनगी अमर अछि !
एना बुझाइ छन्हि हुनका जेना जिनगी अमर अछि,
छैथ ओ नेता सौंसे गाम बौवाई अछि !!
टोल में जे झगड़ा भेलै भाई -भाई में रगड़ा भेलै,
बड़का भाई कहलकै हेगै माय तों इम्हरे रहि जो !!
छोटका कहलकै सदिखन जे रुपैया आ पैसा के
बात करे ओ कही माय बाप सेवा करे !!
माय गई खाई छऊ भैया बुवारी आ नीक नई
लगै छन्हि हुनका नून आर सोहारी !!
धिया पुता जे हुलकी मारे झट सँ ओकरा दुआरि पठाबे
हे रौ एनी की करै छें बाँहि धैर ओकरा ठोंठियाबे !!
एक दिन बड़का भाई के चरलनि जुआरि
छोटका भाई, माय धिया-पुता सभके
हरबहबा लाठी सँ देलनि दौदड़ा फुलाई !!
एतबे में पड़ोसी समाद पठेलक नेताजी दौड़ले आयल
एना की भेलौ रे जमुना (बड़का भाई) !!
नेताजी रहे बइमान जमुना रहे पाकल शैतान
हे रौ जमुना की भेलौ, जमुना कहलक जुलुम भेल !!
जमुना कहे आई जमीन के बखरा करु और नै कुनु
लफड़ा करु !!
नेताजी देख जमुना लाख रुपैया चरबह पड़तौ
आ छोटका के नई बतब पड़तौ !!
जमुना के देखि नेताजी जी के मोन में लड्डू फुटल,
मोने मोने नेताजी कहैथ आईत हमर मुल्ला फंसल !!
नेताजी जी के रहनि खाली एतबे काम ,
हुनका बुझाई जिनगी अमर अछि
बनि जाइ सुच्चा बईमान !!
३. हम मिथले में रहबै यौ
जनक लली के गाम में
मिथिला के दलान में
हम मिथले में रहबै यौ
हम मिथले में रहबै यौ
खुब कमेलौं खुब खटेलौं
दिल्ली, बम्बई आर पंजाब
तैयो नई देखलौं मिथिला सनक
माछ, पान ,मखान आर खेतक
लहलहाइत धान !
हम मिथले में रहबै यौ !
बर्गर आर पिज्जा त खुब खेलौं
वेटर सब के टिप देलौं
आ नई बुझलियैक तिलकोरक सन स्वाद
अदौरी, कुमरौरी आर खमहरूवा
कतय चलि गेल यौ मीता
अपना सभक बहिन छैथ सीता !
हम मिथले में रहबै यौ !
नई देखलियै मिथिला सन धाम
जतय बहै छैथ कमला, कोशी आर बलान
किसान सभके कल्याण करे
आर मिसिया भैर नई गुमान करे
हम मिथले में रहबै यौ !
४.
करेजा में मारलक भाला
ई केकरा सँ पैर गेल हमर पाला
जाईत रही परोपकारी में
माईर देलक हमरा बनबाड़ी में
नै केलियै ककरो कहियो बेजे
नई जाने अभगला
किये देलक हमरा
एहन कठोर सजे
जहिया धरि रहलौं धरा पर
मान- ईमान नई बेचलौं कहियो
संस्कृति केर रक्षा केलियै
साधु संत के कर्तव्य निभेलियै !!
आ झुंड भैर -भैर आयल ओ सब
माल-मवेशी जँका मरुवा
दौनी केलक जे सब
बड़ कहलियैक हमरा छोड़ि
दे रे बौआ
नई मानलक केय देलक थौआ थौआ !!
जान बचबै के गोहारो लगेलियै
हाथ पकड़ि हम हिम्मत धेलियै
लागल आब त हमरा लेता बचाय
हमरा की बचेता गट्टा ओत लेलैथ छोड़ाई
आब त हम भेलौं असहाय
दानव सभ हमरा देलक स्वर्ग पठाई !!
करेजा में मारलक भाला
ई केकरा सँ पैर गेल हमर पाला
५.
दियके अछि त ज्ञान दी
बाबूजी हमरा सम्मान दी
पैरहि लिखि अहाँक मान बढायब
मायक देल संस्कार के झंडा फहरायब
नई लेब हम सोना
चानी आर गहना
गाम में नई लगाऊ
हमरा बियाह लेल
आँहा लहना !
शिक्षा लेल हम स्कूल जेबै
एकटा रोटी कमे खेबै
हमहु हेबै अपना पैर पर ठार
नई मानबै हम कखनो हार
शख मनोरथ सेहो पुरायब
काशी विश्वनाथ सेहो घुमायब
जे कहै छैथ बेटी के की करब परहाई
चूल्हि त फुकबे करती दाई !!
डॉक्टर बनि हम करब कमाल
ओहन लोक के करब इलाज
जे कहै छैथ चूल्हि त फुकबे करती दाई
दहेज में त दिय पड़बे करत पाई !!
बाबूजी पर हम भार नई बनबै
मेहनत केय हम स्वाबलम्बी बनबै
एकोटा पाई न लागय देबै दहेज
समाज के सेहो करेबै दहेज सँ परहेज !!
दुनु कुल के मान बढायब
इज्जत प्रतिष्ठा में चारि चाँद लगायब
बाबूजी के नई बनय देबै दहेजक शिकार
स्वाबलम्बी बनि हम देबनि हुनका उपहार !!
मैथिली जिन्दाबाद केर तरफ सँ लेखक पप्पू कुमार ठाकुर केँ बहुत रास शुभकामना। मैथिलीक आशीर्वाद सदिखन बनल रहतनि। अपन मातृभाषा आ मातृभूमिक सेवा सँ मेवा सब केँ भेटैत आयल अछि, हम पूर्ण विश्वस्त छी जे हिनकहु खूब नाम आ काम भेटतनि।
हरिः हरः!!


text:
कड़ा सुरक्षाक बीच आय से मैट्रिक (10वीं) केर परीक्षा शुरू भेल
पटना। 01 मार्च। बिहार विद्यालय परीक्षा समिति द्वारा आयोजित मैट्रिक (10वीं) के परीक्षा कड़ा सुरक्षा व्यवस्था के बीच आय बुधवार दिन से शुरू भेल। एहि परीक्षक लेल राज्यभरि मे कुल 1,532 परीक्षा केन्द्र बनाओल गेल अछि। एहिबेरक परीक्षा मे पूरा राज्यसे 17 लाख 63 हजार 423 परीक्षार्थी शामिल भेल अछि, जाहिमे 8,97,168 छात्र आओर 8,66,255 छात्रा अछि। पिछ्ला बरखक तुलना मे करीब ढाई लाख बेसी विद्यार्थी एहि बरख परीक्षा द' रहल अछि।
कदाचार रोकबाक लेल सभ परीक्षा केन्द्र पर धारा 144 के तहत निषेधाज्ञा लागू कायल गेल अछि। बिहार विद्यालय परीक्षा समिति के अलावा सभ जिला मे नियंत्रण कक्ष 24 घंटा कार्यरत रहत।
बिहार विद्यालय परीक्षा समिति के अध्यक्ष आनंद किशोर केर अनुसार, सभ परीक्षा केन्द्र पर 25 परीक्षार्थि पर एक शिक्षिक प्रतिनियुक्त अछि। परीक्षा केन्द्र के भीतर मोबाइल, ब्लू टूथ, कैलकुलेटर सहित सभी तरहक इलैक्ट्रॉनिक उपकरण वर्जित कायल गेल अछि।
बिहार विद्यालय परीक्षा समिति के एक अधिकारी कहला कि एहि बरख परीक्षाक लेल सुरक्षा केर पुख्ता प्रबंध कायल गेल अछि। सभ परीक्षा केन्द्रक बाहर सीसीटीवी कैमरा लगाओल गेल अछि। परीक्षा हॉल के भीतर आओर बाहर वीडियोग्राफी कराओल गेल।
अपने के बता दी कि दुई बरख पहिने मैट्रिक के परीक्षाक दौरान नकल केर घटना सँ पूरा राज्य केर बदनामी भेल छल। चारि मंजिला इमारत पर चढ़ी नकल करेबाक फोटो देश आओर विदेश केर मीडिया मे प्रकाशित भेल छल संगे ई फोटो सोशल मीडिया पर सेहो वायरल भेल छल। पिछला बरख 12वीं के परीक्षा मे टॉपर्स ल'के घोटाला सामना आयल छल। एहि सभके ध्यान मे राखैत विभाग एहि बरख परीक्षा क' कदाचारमुक्त संपन्न करेबा मे कोनो कसर नहि छोड़लन्हि अछि।


text:
देश अपन स्वतंत्रताक 68 वर्ष पूरा केलक । एहि 68 वर्ष मे देश कतेको मामला मे सकारात्मक परिणाम देलक आ खूब प्रगति केलक अछि । सामाजिक, आर्थिक आ सांस्कृतिक प्रगतिक संग आन क्षेत्र मे सेहो देश उल्लेखनीय प्रगति केलक अछि । मुदा 1947 क परिपेक्ष मे देखि त 2015 मे किछु एहनो क्षेत्र अछि जे उपेक्षित रहि गेल त किछु एहनो अछि जे ताहु स बदतर भ गेल । जाहि पर विचार आ मंथन समग्र विकास लेल जरूरी नहि बल्कि अनिवार्य अछि । आशावादी नजरि स निराशावादी समाजक मसला कए उठेबाक हमर सतत प्रयास रहल अछि । आजादीक 69 साल बाद हम अपन शहर, अपन राज्य, अपन देश आ अपन समाज कए कतए आ कोना देखैत छी, ओकरा केहन आ कोना बनेबाक सपना गढैत छी ताहि पर इसमाद किछु विशेष लोक क आलेख अपने लोकनिक समक्ष राखि रहल अछि । आजादीक 69 साल बाद क एहि विशेष आयोजन क आजुक आलेख प्रस्तुत अछि । – समदिया
रमन दत्त झा
हरियर घास, कारी बाट, कात मे गुलमोहर क गाछ, लकडी क गेट आ पांच स सात बिग्घा क परिसर मे पीयर-पीयर बंगला कोना बिसरी सकैत छी। दरभंगा क गिरिद्र मोहन मिश्र पथ क इ स्मरण लुटियन दिल्ली आ नूतन राजधानी क्षेत्र पटना क समतुल्य छल। कहल जाइत छै जे पुरान घर खसे आ नव घर उठे, ताहि परिपेक्ष मे देखल जाए त 1934 क भूकंप क बाद खसल पुरान घर क स्थान पर बनल इ नव घर एतबा जल्दी पुरान भ खसि पडत तेकर कल्पना नहि छल। गिरिद्र मोहन मिश्र रोड क एकटा बंगला नंबर 10 स हमर व्यक्तिगत जुडाव रहल। हमर जन्म काल स आइ धरि आंखिक सामने मे एहि सडक आ संपूर्ण मिथिला कए अवसान देखबाक दुर्ग्भाय भेटल। सच पूछू त देखैत देखैत सब किछु बदलि गेल । एकटा खिस्सा जेका लगैत अछि ओ सबकिछु आइ। तहि लेल एकटा खिस्सा जेकां अहां सब लग ओहि विकास क सपना कए रखबाक कोशिश क रहल छी ।
कोनो शहरक विकास लेल पहिने ओकर पिछडापन कए बुझब जरुरी होइत अछि, दरभंगा क विनाश क कारण बुझने बिना एकर आगू क विकास दिशाहीन होएत आ किछु हद तक संभव सेहो नहि अछि। 1934 मे आयल भयंकर भूकम्प क बाद दरभंगा क तत्कालीन युवा महाराजाधिराज राज एरिया स सटल करीब 87 बीग्घा जमीन रैयत स आजार दाम स बेसी टका पर अधिग्रहण केलथि आ निश्चित योजना क तहत पैघ पैमाने पर निर्माण कार्य प्रारम्भ कराउल गेल। एहि योजना क अंतर्गत हराही रेलवे स्टेशन (एकर बाद मे दरभंगा स्टेशन नाम द देल गेल) स राज पुस्तकालय तक गिरीन्द्र मोहन रोड क निर्माण भेल। एकर दूनू कात ‘A’ टाइप बंगला आ एकर दक्षिण बी टाइप क्वार्टर बनल । चौडा रोड क दूनू कात फूटपाथ, स्ट्रीट लाइट ,अंडर ग्राउंड केबल, नल क व्यवस्था कैल गेल, जे ताहि समय मे बिहारक कोनो आन शहर मे उपलब्ध नहि छल। पक्का ड्रेनेज क सेहो निर्माण एहि पहिल कालॉनी मे भेल ताहि कारण स जलजमाव आ कादो एहि ठामक लोग लेल सपना छल । बंगला मे प्रवेश करबा लेल दू गोट बाट मुख्य परिसर वृत मे छल जे बंगला क पोर्टिको स गुजरैत छल । ओहि रास्ता क काते काते बोतल पम्प क गाछ एखनो मन प्रफुल्लित क दैत अछि । एहि रोड पर एहन कुल छह टा बंगला छल, जाहि मे तिरहुत सरकार क छह टा प्रमुख पदाधिकारी रहैत छलाह । सबटा बंगला मे छह स सात टा पैघ-पैघ कोठली छल । सबटा बंगला मे आउट हाउस आ गैराज आ गाड़ी धोबा लेल वर्क स्टेशन बनल छल । गिरीन्द्र मोहन रोड क उत्तर स्थित बंगला आ दक्षिण स्थित बंगला मे कनि भिन्नता छल । एकटा इंग्लिश स्टाइल क छल जेना ओकर ड्राइंग रूम मे फायर बॉक्स छल । सब आवास मेससर मैकिनटोश बर्न द्वारा भूकंप निरोधी तकनीक स निर्मित कैल गेल छल । आउट हाउस क छत सीमेंट क लाल खपरा (टाइल्स ) क छल, जाहि पर Burn(ब्रुन) खुदाइल छल। सबटा आवास इंट क चाहरदीवारी आ ओकर उपर लोहा क जाली स घेरल छल । जाली पर लाल रंग क गुची वाला लाटर छल आ ओकर बगल स श्रिष्ट जाहि मे पीयर फूल होइत छल । सड़क स बंगला करीब – करीब नहि देखाइ दैत छल । रोड क कात क गुलमोहर या अमलतास क गाछ गर्मी मे गिरीन्द्र मोहन रोड लाल आ पीयर रंग स पाटि दैत दल । बंगला नंबर 1 मे मोहंगी क गाछ देखबा योग्य छल । इ बंगला गिरिद्र मोहन मिश्र लेल आवंटित छल । बाद मे इ बंगला मे युवराज जीवेश्वर सिंह लेल आवंटित कैल गेल । बंगला नंबर 8 क गेट क समीप मस्जिद अछि । जे गिरिद्र मोहन मिश्र रोड क दरभंगवी संस्कृति कए देखबैत अछि । ओकर आगू करवला अछि । स्टेशन स करवला स सीधा पश्चिम गिरीन्द्र मोहन रोड स होइत पैलेस एरिया जेबाक बाट छल । करवला क दाहिना एक टा पैघ उज्जर द्वार आ लोहा क गेट छल जाहि ठाम स डेनबी रोड A टाइप बंगला नंबर 6 होइत सडक पैलेस एरिया जाइत छल । इ सडक सेहो गिरिद्र मोहन मिश्र रोड जेका सुसज्जित छल । बंगला नंबर 6 स सटल एकटा पार्क छल । एकर अलावा सी टाइप ,डी टाइप , इ टाइप क्वार्टर छल जे लेक (सरोवर ) क काते काते एक प्रकार स मेरिन ड्राइव आनंद दैत छल । गिरिद्र मोहन रोड आ डेनबी रोड एहि दूनू कालॉनी क सडक अलग अलग गेट स पैलेस एहिया मे जाइत छल । सबटा ठाम कारी लोहा क मजबूत नक्कशीदार गेट छल । पेलेस एरिया मे जे पहिने धुलभरल बाट छल तेकरा नव निर्माण मे पक्का आ चौडा सडकक रूप देल गेल छल । तत्कालीन सरकार कए पर कई लाख टका खर्च केने छल । राज परिवार क भांति दरभंगा क आम जनता लेल सेहो एकटा प्लान टाउनशिप विकसित करबाक प्रस्ताव महाराजा कामेश्वर सिंह ब्रिटिश सरकार लग रखलथि आ अपन आर्थिक हिस्सेदारी देबाक प्रस्ताव सेहो ओहि मे सम्मलित केलथि । कामेश्वर सिंह क प्रस्ताव क अनुसार दरभंगा क विकास सुनियोजित तरीका स हेबाक चाही ताहि लेल एकटा दरभंगा इम्प्रूवमेंट ट्रस्ट बनाउल जेबाक चाही। एहि संदर्भ मे अगर सरकार कोनो विधेयक विधान परिषद मे अनैत अछि त हमरा खुशी होउत । महाराजा कामेश्वर सिंह क प्रस्ताव पर बिहार व उडिशा विधान परिषद् मे एहि संर्दभ मे एकटा विधेयक आनल गेल आ काफी बहसक बाद पारित भेल । एहि विधेयक क अनुसार दरभंगा मे बाजार क विस्तार ,रोड क चौरीकरण , पार्क , अस्पताल लेल जगह क आरक्षण, पर्यावरण ,जल निकासी ,जलापूर्ति , बिजली आपूर्ति क समुचित प्रबंध करबाक छल । दरभंगा इम्प्रूवमेंट ट्रस्ट बिल ( बिल नंबर 7 /1934 ) बिहार उडिशा विधान परिषद् मे सरकार क दिस स 3 सितम्बर कए प्रस्तुत कैल गेल । विधेयक पेश करैत मिस्टर डब्लू . बी . ब्रेट अपन संबोधन मे कहला जे भूकंप क बाद दरभंगा क महाराजाधिराज आगू बढि कए शहरक विकास लेल प्रस्ताव देलथि अछि आ एकरा लेल एकटा इम्प्रूवमेंट ट्रस्ट बनेबाक आग्रह केलथि अछि जाहि मे ओ अपन दिस स पैघ राशि देबाक इच्छा प्रकट केलथि अछि। महाराजक एहि प्रस्ताव कए सरकार स्वागत करैत अछि जाहि स शहर क तंग आ संकरी बस्ती कए फेर स एहि रूप मे प्लान क बनाउल जाएत जाहि स दरभंगा क लोक कए पिछला भूकंप मे जे त्रासदी आ जान-माल क नुकसान भेल ओ नहि भ सकत। दरभंगा कए इम्प्रूवमेंट स्कीम किया चाही एहि संबंध मे काफी बहस भेल । एहि बहस मे ब्रेट कहला जे पिछला भूकंप देखिनिहार अगर इ सवाल करैत छथि त आश्चर्य । बहस मे कहल गेल इ गप सही अछि जे इ शहर दू भाग मे बंटल अछि । दरभंगा आ लहेरियासराय, जे काफी खुलल अछि आ मुख्य सडक चौडा अछि, मुदा शहरक पश्चिम भाग जे आन भाग स प्राचीन अछि आ काफी तंग अछि, इ इलाका मुख्य रूप स बाजार क इलाका अछि। बड़ी बाजार स कटकी बाजार होइत गुदरी बाजार तक काफी घना बस्ती अछि आ भूकंप क दौरान एहि ठाम भगदड क संभावना अछि । एहन मे एहि ठाम लेल इम्प्रूवमेंट स्कीम क सख्त जरुरत अछि । भूकंप स पहिने इ काफी घनी भीड़ वाला बाजार छल, जतए संकरी सड़क छल ओहन किछु मजबूत मकान छल, मुदा अधिकांश पुरान आ छोट – छोट दुकान छल । एहि ठाम एतबा भीड रहैत अछि जे दम लेबाक लेल जगह नहि भेटैत अछि । एहन मे अगर फेर स ओहन भूकंप भेल त एहि तंग गली मे ओहन घटना घटत जेहन हाल मे आयल भूकंप में मुंगेर मे घटल अछि । लोग घर स निकलत त बाट पर मकान क मलबा मे दबा जायत । कोनो खुलल जगह एहि ठाम नहि अछि । ओना विगत 3-4 मास मे हमरा कईटा सुझाव प्राप्त भेल अछि । किछु सुझाव नीक छल त किछु अव्यावहारिक । इ सच अछि जे आब पक्का कंक्रीट क घर बनबाक चाही ,किछु सदस्यक कहब अछि जे एहन घर बनए जे भूकंप मे झूलि जाय, मुदा एकटा मुर्ख आदमी क नाते हम मानैत छी जे सबस बेहतर होएत जे भूकंप एला पर लोग दौड़ कए जल्दी स जल्दी खुलल जगह पर आबि जाइथि जतए हुनकर माथ पर कोनो मलबा खसबाक संदेह नहि रहए । मुदा बड़ी बाजार क लोक कए इ सलाह देनाइ मजाक होएत । कल्पना करू जे 10 फुट क सड़क पर हजार स बेसी लोक एकाएक एला पर के आगू भागी सकत । ककरो लेल बाहर निकलब कठिन हाएत । एहि लेल जरुरी अछि जे एहि बाजार कए फेर स बनाउल जाये । जाहि मे चौडा रोड बने । इ काज इम्प्रूवमेंट स्कीम करत l एकरा जरूरी कहब नम्र शब्द होएत दरअसल इ दरभंगा क लोक लेल जीवन होएत ।
यदि आजुक पीढ़ी कए नहि त निश्चित रूप स हुनकर आगूक पीढ़ी लेल l बहस क अंत निर्णायक नहि रहल आ इ विधेयक एकटा सेलेक्ट कमेटी कए सौंप देल गेल । एहि समिति कए बिल पर 7 सितम्बर ,1934 तक रिपोर्ट देबा लेल कहल गेल । कमिटी मे श्री सच्चिदानंद सिन्हा , मौलवी शेख मुहम्मद शफी , मौलवी मुहम्मद हस्सन जन , राय बहादुर श्यामानंद सहाय , बाबु चंद्रेश्वर प्रशाद नारायण सिन्हा , मिस्टर डब्लू . जी . लकी और कुमार गंगानंद सिन्हा सदस्य बनाउल गेलाह । सेलेक्ट कमिटी क रिपोर्ट दरभंगा इम्प्रूवमेंट ट्रस्ट बिल क पक्ष मे रहल । रिपोर्ट सदन मे राखल गेल त ओहि पर सेहो खूब बहस भेल। 18 सितम्बर 1934 कए आखिरार विधेयक पारित भेल। पारित हेबा स पूर्व मुहम्मद शेख शफी बिल मे संसोधन क प्रस्ताव दैत कहला जे एहि विधेयक क कॉपी दरभंगा क लोक मे प्रसारित कैल जाय, जेकर विरोध में डा. सच्चिदानंद सिन्हा ठार भेलाह । श्री सिन्हा क संग मौलवी मुहम्मद हस्सन जन सेहो एहि संशोधन क विरोध केलथि । मौलवी हस्सन जन कहला जे अगर केकरो एहि बिल स असुविधा अछि त ओ एकटा पुनीत कार्य लेल एहि शहर क हित मे एहि असुविधा कए वहन करबा लेल तैयार रहू, नहि त क्षेत्र क प्रगति कहियो नहि भ सकत आ आगू क पीढी लेल अहां खलनायक सिद्ध भ जायब । राय बहादुर द्वारिकानाथ जे तिरहुत डिवीज़न नगरपालिका स चुनि कए सदन मे आयल छलाह ओ सेहो एहि बिल क समर्थन केलथि आ कहलथि जे एहन बिल केवल दरभंगा लेल किया आन शहर लेल सेहो एबाक चाही। ओ कहला जे हम एहि विधेयक क विरोध करैत रही मुदा लोकक अवधारणा जे इम्प्रूवमेंट ट्रस्ट दरभंगा राज क इशारा पर आनल गेल अछि एकर हम खंडन करैत छी आ इ आरोप बेबुनियाद अछि । ओ कहला जे ट्रस्ट बोर्ड क छह सदस्य मे मात्र एकटा सदस्य दरभंगा महाराज कए मनोनीत करबाक अधिकार अछि । बाबू निरसु नारायण सिन्हा सेहो बिलक समर्थन केलथि,बाबू हरेकृष्ण चौधरी कहलथि जे दरभंगाक विकास मे इ मीलक पाथर साबित होएत । मौलवी मुहम्मद अब्दुल घनी पूजा आ इबादत क स्थान कए ल कए प्रस्ताव देलथि जाहि पर सरकार कहलक जे पूजा स्थान यथावत राखल जाएत, चाहे वो सडकक बीच मे किया नहि आबि जाये । बहसक अंत मे डा. सच्चिदानंद सिन्हा दरभंगा इम्प्रूवमेंट ट्रस्ट बिल क पुरजोर समर्थन करैत एकरा पास करबाक प्रस्ताव रखलथि । सिन्हा कहलथि जे इ आधुनिक दरभंगा नहि बल्कि आधुनिक बिहार क सपना थीक । ओ कहला जे भारत मे लोक हित मे हमर अमीर लोकनि टका नहि खर्च करैत छथि जेना कि दोसर देश सब क मे अमीर लोकनि खर्च करैत छथि । ओहि देश सब मे लोक भावना अपन देश स बेसी अछि । अपन देश मे जतए अधिकांश लोक गरीब अछि धनवान लोकक टका लोक हित मे लगबाक चाही । एहि विधेयक क सराहना एहि गप क लेल सेहो हेबाक चाही । महाराजाधिराज कामेश्वर सिंह एहि आपदा क समय मे लोकहित मे सराहनीय कार्य केलथि अछि । हुनकर दान क लाभ उठेबाक जरुरत अछि आ ताहि लेल बिल कए पारित करब जरुरी अछि । एकर बाद बिल पास भ गेल । ट्रस्ट क चैयरमैन बाबू विशेश्वर सिंह कए बनाउल गेल आ ट्रस्ट अगिला नवम्बर स कार्य करै लागल। ट्रस्ट द्वारा सबस पहिने दरभंगा-लहेरियासराय क हवाई सर्वे कराउल गेल । एहि प्रकार स दरभंगा देशक पहिल शहर बनल जेकर विकासक खाका आसमान मे बनल । कोलोनेल टेम्पले कए दरभंगा टाउशिप विकसित करबाक जिम्मा सौंपल गेल । राज परिसर क बाहर राजपरिसर जेका सुव्यवस्थित नगर बसेबाक चुनौती क अंदाजा टेम्पले कए छल । ओ अपन योग्यता क परिचय देलथि । महाराजा ऑफिस हुनका दरभंगा क प्लान कए अमली जामा पहिरेबा मे काफी मदद केलक । मुदा टेम्पले क सपना पूरा जमीन पर नहि उतरि सकल । 1942 क भारत छोडो आंदोलन आ एकटा नव शासन व्यवस्था प्रर्दुभाव क आहट समाज क अदूरदर्शी लोक सब कए मौका द देलक । योजना क मुख्य केंद्र गोल मार्केट क दरभंगा क एकटा मुख्य कारोबारी विरोध क देलथि । किछु लोग बंगाली टोला स मिथिला कॉलेज कए स्थानांतिक क ओहि बाजार मे आनि देलथि । कटकी बाजार आ बड़ी बाजार गोल मार्केट मे शिफ्ट नहि भ सकल । ओहि दूनू बाजार क सड़क संकरी रहि गेल । एहि प्रकार स चिल्ड्रेन पार्क लेल आरक्षित जगह पर स्कूल खोली देल गेल जखन कि लालबाग मे राज स्कूल लग आमजन लेल पार्क क स्थान आइ धरि मैदान बनल अछि । 1988 आ 2015 क भूकंप मे फेर स ओ चिंता जताउल गेल । 1988 मे त जानमाल क क्षति सेहो भेल । अजीमाबाद पार्क मे कॉलेज खोलला स दरभंगा शिक्षा क केंद्र त नहि बनि सकल, मुदा जे प्रदेश क एकटा पैघ व्यापारिक केंद्र बनबा क सपना देखैत छल ओ सपना नींद टूटबा स पूर्वहि टूटी गेल..दरभंगा एखन धरि अपन भविष्य क प्रति सचेत भ सुतल अछि । सच कहू त 1934 मे सुव्यवस्थित रूप स बसबा लेल अगर उजरि गेल रहिते दरभंगा, त आइ बचि गेल रहिते दरभंगा । काश..स्मार्ट सिटी की सूची मे आबि गेल रहिते दरभंगा ।
(लेखक बिहार विधानसभा मे कार्यरत छथि आ इ हुनक अपन निजी विचार अछि)
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
दिल्ली, मिथिला मिरर : सुप्रीम कोर्ट आई राफेल डील पर एकटा पैघ फैसला सुनबैत कहलनि जे राफेल सौदाक प्रक्रियामे कुनु कमी नै छल। कोर्ट सीधे-सीधे कहलनि जे ओ सौदाक प्रक्रियामे दखल नै दैत। कोर्टक एहि फैसलाक बाद नरेंद्र मोदी सरकारकेँ बहुत पैघ राहत भेटत। सुप्रीम कोर्ट आई सुनवाईक दौरान ओ तमाम याचिककेँ खारिज क’ देलक जाहिमे इ आग्रह कएल गेल छल जे राफेल डीलक प्रक्रियाकेँ मॉनिटरिंग कएल जाए। कोर्ट कहलनि जे विमानक क्षमता पर सवाल उठेनाइ उचित नै अछि। संगे कोर्ट कहलक जे एहि डीलमे केंद्रक फैसला पर सवाल उठेनाइ ठीक नै। 126 विमानक बदलामे 36 विमान खरीद केनाइ कोनो तरहें गलत नै अछि। बतादी जे राफेल सौदाकेँ ल’ केंद्र सरकारक किरकिरी भ’ रहल छल आ विपक्ष लगातार हमलावर छल। मुदा कोर्टकेँ एहि फैसलासँ जे सौदेबाजीमे कुनु गड़बड़ी नै अछि केंद्र सरकारकेँ बड़ पैघ राहत भेटल।
Home समाचार राष्ट्रीय समाचार राफेल सौदामे कोनो तरहक गड़बड़ी नै : सुप्रीम कोर्ट, केंद्र सरकारकेँ...


text:
रांची सं बिहार आ बंगाल कें यात्रा करय वला यात्रिक लेल शुभ समाचार अछि. रांची रेलवे स्टेशन सं बिहार आ बंगाल कें लेल जल्द ट्रेन चैल सकैत अछि. अधिकारि द्वारा एकर तैयारी शुरू क’ देल गेल अछि. एतबे नहि, दिल्ली कें लेल सेहो एकटा ट्रेन शुरू करबाक तैयारी कयल जा रहल अछि. बताओल जा रहल अछि जे त्योहार कें देखैत अहिसँ पहिने ट्रेनक परिचालन कयल जायत.
कोरोना महामारी कें ल’ लागू लॉकडाउन सं पहिने रांची रेलवे स्टेशन सं 54 ट्रेन चलैत छल. लॉकडाउनक बाद सभ’ ट्रेन कें परिचालन बंद क’ देल गेल. अनलॉक केर प्रक्रिया शुरू होयत रांची सं दिल्ली कें लेल राजधानी स्पेशल ट्रेन आ रांची सं पटना कें लेल जनशताब्दी एक्सप्रेस ट्रेन चलाओल गेल.
अखन किछू दिन पहिने रांची सं गुजरय वला ट्रेन सिकंदराबाद दरभंगा एक्सप्रेस ट्रेन शुरू कयल गेल अछि, जखन रांची पटना जनशताब्दी एक्सप्रेस कें किछू दिन पहिने बंद क’ देल गेल छल. आब अहि ट्रेन कें फेर सं पटरि पर दोरबाक कार्यवाही शुरू कयल गेल अछि. भेटल जानकारी कें अनुसार राज्य सरकारक एकरा लेल रेलवे कें ओर सं पत्र भेजल गेल अछि. राज्यक हेमंत सोरेन सरकारक हरी झंडी भेटैत रांची पटना जनशताब्दी एक्सप्रेस दोरय लागत.
रांची सं बिहार आ बंगाल कें लेल ट्रेनक जरूरत अछि. अहिलेल रांची सं हावड़ा आ बिहार जाय वला ट्रेन जल्द शुरू कयल जायत. एकरा संगहि दिल्ली कें लेल सेहो अधिक संख्या मे यात्री निकैल रहल छथि. अहिलेल दिल्ली कें लेल सेहो एकटा ट्रेनक परिचालन कें प्रयास कयल जा रहल अछि.


text:
मिथिला लाइवके एकटा महत्वपूर्ण उद्देश्य छल जे मिथिला लाइव एकटा मुक्त मैथिलीभाषाक ऑनलाइन पोर्टल हुए जतय किओ आबि समाद पोस्ट कय सकथि। अहि उद्देश्यके संग मिथिला लाइव प्रारम्भ कयल गेल अछि।
जँ पोस्ट सँ कोनो आर्थिक लाभ होयत अछि तँ ओहि आर्थिक लाभके पोस्ट कयनिहार/कायनिहारि संग साझा करवाक नियार कयने छी ।
पोस्ट करय लेल किछ नियम तथा शर्त बनायल गेल अछि । ओहिके अनुरूप पोस्ट कय अहाँ आर्थिक लाभ कय सकैत छी।
नियम तथा शर्त
- प्रत्येक पोस्ट 400 सँ शब्द सँ लय कय 2000 शब्द तक हुए।
- पोस्टमे कम सँ कम एकटा फोटो चाही जे पोस्ट सँ सम्बंधित हुए।
- पोस्ट मैथिलीमे हुए तथा मौलिक हुए। आन वेबसाइट सँ कॉपी कयल पोस्ट स्वीकृत नहि होयत, स्वीकृत पोस्ट सेहो हटायल जा सकैछ।
- एक दिनमे अधिकतम 5 टा पोस्ट स्वीकृत होयत।
- प्रोमोशनल पोस्ट प्रकाशन लेल स्वीकृत नहि होयत।
- एक टा स्वीकृत पोस्ट पर कम सँ कम 10 रुपया देल जायत।
- कम सँ कम 50 टा पोस्ट स्वीकृत भेलाक बादे भुगतान होयत।
- पेटीएम अथवा एनईएफटीके माध्यम सँ भुगतान होयत।
- जाहि महीनामे 50 टा पोस्ट पुरत ओहिके अगिला महीनामे 12 सँ 19 तारीखके बीचमे भुगतान होयत।
- जाहि महीनामे 50 टा स्वीकृत पोस्ट पुरत ओहि महीनाके अन्तिम दिनांक तक सभटा स्वीकृत पोस्ट जोड़ि कय अगिला महीनामे भुगतान कयल जायत।
- 1 वर्षमे कम सँ कम 50 टा स्वीकृत पोस्ट जरूरी अन्यथा आइडी सभ समय लेल डीएक्टिवेट कय देल जायत।
- उम्र 16 वर्ष अथवा 16 वर्ष सँ बेसी भेनाइ आवश्यक।
- भारतमे बैंक एकाउंट होबाक चाही।
- समाद, मिथिला, बिहार, राजनीति, खेल, सिनेमा, पाबैन-तिहार आदि पर होवक चाही।
- पोस्ट कयलाक 30 दिनके भीतरमे जाहि पोस्ट पर 1,000 यूजर विजिट करैत अछि तँ ओहि पोस्ट पर बोनस* के सेहो भुगतान कयल जायत।
- कॉपी पेस्ट अथवा धोखाधड़ीके संबंधमे बिना कोनो भुगतान/सूचनाके एकाउंट डिएक्टिवेट करवाक अधिकार मिथिला लाइव सुरक्षित राखैत अछि।
- कोनो दिन मिथिला लाइव इ सुविधा बन्द करबाक अधिकार सेहो सुरक्षित राखैत अछि।
- केसभ अहि सुविधाके उपयोग कय सकैत छथि आओर के सभ नहि सेहो अधिकार मिथिला लाइव सुरक्षित रखने अछि।
- शर्त तथा नियममे समय समय पर बदलाव होइत रहत।


text:
फेर पहिने जकां लीफ्टाक केबाड़ खुजल की नहि दफ्तकर आ विद्यालय जाय बला लोक सबहक भीड़ नीचा जाय लेल लीफ्ट दिस लुधैक गेल ।बच्चा तँ बच्चा़ वयस्कोमे सँ ककरो लग समय नहि रहै। ई दुनु वृद्ध पति-पत्नीह सँ नमस्कार पाती करय लेल ।रहै तँ ई रोजक बात मुदा आइ बुढ़ी कनी बेसिये खिसियैल रहथि “ई अछि आजुक पीढ़ी़ कोनो संस्कार नहि ।”
भोरे भोर भ्रमण पर निकलनाइ हिनकर सबहक बिगड़ल स्वास्थ्यक प्रति सचेत रहक प्रयास छलनि जे क़ि डॉक्ट र बेटाक परामर्श छलनि। बड प्रयत्न सँ बेटाकेँ पढा़ लिखा चिकित्ससक बनेलनि। भेलनि बेटा कोनो बड़का कम्पनीमे सिफ्टा ड्यूटी करत आ खूब कमाओत । मुदा बेटाकेँ आर पढ़ाइक भूत कहिया लगलै से बुझबे नहि केलखिन । विवाह भेलै़ बच्चो भेलै़ मुदा ओ हमेशा व्यस्ते रहल। पिछला तीन सालसँ माय बापक इच्छा रहनि जे ओ दुर्गा पूजामे किछु दिन अवकास लऽ कऽ हिनका सब संगे रहै किन्त़ु संयोग नहि मिलै छल। सभ बेर अन्तमे आबि कऽ कोनो जरूरी काजक बहन्नासँ कार्यक्रम रद्द भऽ जाइत छल। अहि बातपर ओ दुनु बुढ़ा-बुढ़ी वाद विवाद करैत छलथि जे ओ अहि बेर आएत की नहि ।
घूरिकऽ घर एलापर बुढ़ीक सीनामे दर्द उठलनि। प्रेसरक मरीज छली, तैं पतिदेव तुरन्त डॉक्टिरकेँ फोन केलखिन। डॉक्टबर सब जाँच केलकनि आ कहलकनि जे चिन्तासँ दूर रहू आ सब दवाइ समयपर खाऊ। हुनका सबकेँ तँ बहन्ना चाही छल बहस करै लेल। फेर दुनु गोटे एक दोसरपर आरोप-प्रत्याारोप करए लगलथि। विराम तखने लागल जखन फोनक घंटी बाजल। बेटाक फोन छलनि। मायक स्वास्थ्य बिगड़ल सुनि बेसी बात करए लागल। नहि तँ आन दिन कहाँ अतेक समए रहैत छल। प्रश्न ततेक जे बुझनाइ मुश्किल जे बेटाक फोन छल आ कि चिकित्सहकक। बाप सभटा कहलखिन तँ इहो शुद्ध चिकित्ससकक भाषामे समएपर दवाइ खाए कऽ उपदेश पियौलकनि। बुढ़ाकेँ एहि बातचीतमे ज्ञात भेलनि जे बेटा कोनो तेहेन शोध कार्यमे लागल अछि जे आब पूरा होइपर अछि आ अकर सफलतासँ सम्पूर्ण मानव समुदायकेँ बड़का कल्याण हेतैक। ओना अतेक डर तँ बुढ़ाकेँ जॉबक पहिल इंटरव्यूमे सेहो नहि भेल रहनि, जतेक पत्नी क तबियत गड़बड़ेलापर बेटासँ बात करैमे होइत छनि।
खएर समय बीतल आ बुढ़ी फेर पहिने जकाँ बाजऽ लगली। घुमनाइक दिनचर्या फेर प्रारम्भ भेल। फेर बीस मिनट सड़कक काते-कात पार्क तक आ पार्कसँ फेर घर वापिस। बुढ़ी जखन बेमार होइत छली तँ बेटाक भावनात्मकक सत्का र बड नीक लागैत छलनि। तखने तँ लागैत छलनि, बेटा अखनो हुनका सभकेँ नहि बिसरने छनि। तकर बाद जैने ई सभ ठीक की ओ फेर बिगड़ल। यैह सब सोचि दुनु खुश छलथि। लीफ्टिमे चढ़लथि घर पहुँचय लेल। लीफ्टब रूकल की दुनु कात भऽ गेलैथ। मुदा ई की - ओ सब पुछैत छलनि जे अतेक दिन कतय छलथि- घूमए किए ने गेलथि आदि आदि। ओकर सबहक भागैत स्थितिक अनुसारे दुनु शीघ्रतासँ संक्षिप्त जवाब देलखिन। आइ बुझेलनि दुनुकेँ जे नवपीढ़ीकेँ प्रतिस्पर्द्धासँ भरल युगमे जीबै लेल अतेक भागादौड़ी करए पड़ि रहल छै जाहि कारणे औपचारिकताक समय नहि छै मुदा सभमे भावुकता अखनो जीवित छै।
घूमिकऽ लौटलाक बाद बुढ़ी दुनु गोटे लेल कॉफी बनाबैत छली आकि फोन बाजल। बुढ़ा फोन उठेला आ कनिये देरक बाद फोन राखि देलथि। हुनकर मुँहक उदासी कनियो नाटकीय नहि बुझाइत छल। कप पकराबैत बुढ़ी बजली़ “की फेर कुनो काज लागि गेलै।” बुढ़ा हॅंसैत बजला़ “ओ तँ नहि आबि रहल अछि मुदा हमरा सभ लेल टिकट पठा रहल अछि । अहिबेर हम सभ पूजामे संगे रहब ।हम सभ बेटाक घर जाएब आ बेटा पुतहु सहित पोती संगे पाबनि मनाएब।” फेर की छल आब कॉफीक एक एक चुस्की आगाँक कार्यक्रम बनाबैमे बीतल।


text:
आंगनमे दू गोट बालक खेला रहल छल। दुनू माय-बाबू, ओतहि एक कोनमे कुर्सीपर बैसल चाह पीबि रहल छला। एक बालकक हाथमे खिलौनाक पेस्तौल छल।
ओ दोसर बालकपर पेस्तौल तानैत अछि-“तोरा लग जे किछु छौ हमरा दऽ दे, नै तँ पेस्तौलक एक गोलीसँ तोहर खोपड़ि उड़ा देबौ।”
दोसर बालक सहमि जाइत अछि। हड़बड़ाइत उठैछ- “तोरा की चाहियौ? हमरा लग तीन मोबाइल, एक लैपटॉप, एक कम्प्युटर, एक एल.सी.डी. टीवी, फ्रिज, बैंक लॉकरमे बहुते रास सोन आ रुपैआ अछि...आर हँ, हमरा लग हमर डैडी आ मम्मी सेहो अछि।”
पहिल बालक एक्शन दैत पेस्तौल दोसर बालकक कनपट्टीमे सटा दैत अछि आ फेर जोरसँ बजैत अछि- “शटअप...तूँ अपन मम्मी-डैडीकेँ छोड़ि बांकी सभ किछु हम्मर हवाले कऽ दे, नै तँ...। ”
कातमे बैसल पहिल बालकक माए-बाबूक मुखपर भएक रेख स्पष्ट होमए लगैत अछि। हुनका लगैत छन्हि जे ओ बेटाक नजरिमे अखनहिसँ अप्रासंगिक भऽ गेल छथि।


text:
नवका- पुरनका लेख सर्च करु...
बाढ़ि के बाद ठंडक कहर...
कोसीक बाढ़ि सं प्रभावित मधेपुरा... सहरसा... अररिया... सुपौल समेत पूरा इलाका के लोक आब ठंडsक कहर सं दु चारि भs रहल छथिन्ह. लोकक कष्ट के कोनो ठिकान नहिं छनि... केहुना कs दिन काटि रहल छथिन्ह. लागैत अछि ओतेक कष्ट के बादो भगवानक दिल नहिं पिसिजलन्हि . सभ सं खराब हाल त नुनु सभ आओर बुढ़ लोक के छनि. हड्डी छेद देबय वाला... कनकनी वाला शीतलहरी मे शिविर मे केहुना जिनगी बचौने छथिन्ह. कपड़ा- लत्ता के अभाव के आगि तापि क देह गरमाबय छथिन्ह. देह ढकय लेल कपड़ा नहिं... ओढय लेल कंबल नहिं ... खाय पीबय लेल अन्न नहिं... केहुना कs गुजारा भs रहल छै. अखनो सैकड़ो एहन लोक मिलि जएताह जिनकर सभ किछ बाढ़िक पानि मे बहि गेल छनि मुदा हुनका पास कोनो कागज पत्तर नहिं छनि ताहि लेल हुनका कोनो राहत... मदद नहिं मिलि पाबि रहल छनि. कागज पत्तर लएथिन्ह कतs सं सभ त बहि गेल छै. आब अधिकारी...कर्मचारी के ...के समझायत.
सरकार तरफ सं राहत... मदद देल गेल... अनाज... कपड़ा... रुपया... बर्तन सेहो देल गेल. मुदा ओ लोकक हिसाब सं कम अछि. एतय इहो देखय के जरूरत अछि जे सरकार के तरफ सं जतेक मदद आबि रहल अछि ओ सभ पीड़ित लोक के मिलि रहल अछि कि नहिं. कोई बीचे मे त नहिं खा जा रहल अछि. निगरानी रखय के जरूरत अछि. जमाना बड़ खराब अछि. विपत्ति मे घिरल लोकक खाना... पाई सेहो लोक खा जैएत अछि. कि कहबय एकरा ? दुनिया भर के लोक मदद के लेल आगां आबैत अछि... दिल खोलि कs मदद करैत अछि... मुदा किछ लोभी लोक ओकरो खा जएत अछि. एहन लोक के कहिओ कल्याण भs सकैत अछि कि ?
ओ त सरकार के संग कइटा एनजीओ सभ सेहो राहत काज मे जुटल छथिन्ह ताहि के कारण कोनो- कोनो इलाका मे नीक काज भs रहल अछि. एनजीओ सभ दु चारि टा इलाका के अपना... अपना हाथ मे लs लेने छथिन्ह. ओ ओहि ठाम नीक काज कs रहल छथिन्ह. ओ लोक के आत्मनिर्भर बनाबय लेल प्रशिक्षण सेहो दs रहल छथिन्ह. एहन लोक के प्रशंसा करय के... दुआ देबय के जरूरत अछि जाहि सं हुनकर उत्साह बढ़य. जाहि सं आओर लोक पुण्य के एहन काज के लेल आगां आबथिन्ह.
लोक कष्ट मे त छथिन्हे बच्चा सभ के पढ़ाई... लिखाई सेहो बंद भेल अछि. स्कूल सभ सेहो बहि गेल अछि. जे बाचल अछि ओकरो हाल नीक नहिं अछि... जकर हाल नीक अछि ओतय शिविर बनल अछि आ कोनो गोदाम...सरकारी राहत के सामान राखल गेल अछि. बच्चा सभ के पूरा साल बरबाद समझु. मुदा अगिला साल सेहो ठीक रहत ओकरो कोनो गारंटी नहिं अछि... किएक त जे रफ्तार सं कुसहा मे काज चलि रहल अछि ओ किछ आर कहैत अछि. लगैत नहिं अछि जे काज टाइम पर पूरा होएत. ओना सरकार... ठीकेदार के तरफ सं कहल जा रहल अछि जे सभ किछ समय पर भs जाएत. आब देखय जाए. अगर समय पर भs जाएत त नीक. लोको सभ चाहय छथिन्ह जे सभ काज मार्च सं पहिने पूरा भs जाय. नहिं तs जे कोसी के बाढ़ि देख लेने छथिन्ह हुनका लेल तs बाढ़िक नामे हड्डी तक जमा देबय... सुन्न करय लेल काफी छै.
सरकार तरफ सं राहत... मदद देल गेल... अनाज... कपड़ा... रुपया... बर्तन सेहो देल गेल. मुदा ओ लोकक हिसाब सं कम अछि. एतय इहो देखय के जरूरत अछि जे सरकार के तरफ सं जतेक मदद आबि रहल अछि ओ सभ पीड़ित लोक के मिलि रहल अछि कि नहिं. कोई बीचे मे त नहिं खा जा रहल अछि. निगरानी रखय के जरूरत अछि. जमाना बड़ खराब अछि. विपत्ति मे घिरल लोकक खाना... पाई सेहो लोक खा जैएत अछि. कि कहबय एकरा ? दुनिया भर के लोक मदद के लेल आगां आबैत अछि... दिल खोलि कs मदद करैत अछि... मुदा किछ लोभी लोक ओकरो खा जएत अछि. एहन लोक के कहिओ कल्याण भs सकैत अछि कि ?
ओ त सरकार के संग कइटा एनजीओ सभ सेहो राहत काज मे जुटल छथिन्ह ताहि के कारण कोनो- कोनो इलाका मे नीक काज भs रहल अछि. एनजीओ सभ दु चारि टा इलाका के अपना... अपना हाथ मे लs लेने छथिन्ह. ओ ओहि ठाम नीक काज कs रहल छथिन्ह. ओ लोक के आत्मनिर्भर बनाबय लेल प्रशिक्षण सेहो दs रहल छथिन्ह. एहन लोक के प्रशंसा करय के... दुआ देबय के जरूरत अछि जाहि सं हुनकर उत्साह बढ़य. जाहि सं आओर लोक पुण्य के एहन काज के लेल आगां आबथिन्ह.
लोक कष्ट मे त छथिन्हे बच्चा सभ के पढ़ाई... लिखाई सेहो बंद भेल अछि. स्कूल सभ सेहो बहि गेल अछि. जे बाचल अछि ओकरो हाल नीक नहिं अछि... जकर हाल नीक अछि ओतय शिविर बनल अछि आ कोनो गोदाम...सरकारी राहत के सामान राखल गेल अछि. बच्चा सभ के पूरा साल बरबाद समझु. मुदा अगिला साल सेहो ठीक रहत ओकरो कोनो गारंटी नहिं अछि... किएक त जे रफ्तार सं कुसहा मे काज चलि रहल अछि ओ किछ आर कहैत अछि. लगैत नहिं अछि जे काज टाइम पर पूरा होएत. ओना सरकार... ठीकेदार के तरफ सं कहल जा रहल अछि जे सभ किछ समय पर भs जाएत. आब देखय जाए. अगर समय पर भs जाएत त नीक. लोको सभ चाहय छथिन्ह जे सभ काज मार्च सं पहिने पूरा भs जाय. नहिं तs जे कोसी के बाढ़ि देख लेने छथिन्ह हुनका लेल तs बाढ़िक नामे हड्डी तक जमा देबय... सुन्न करय लेल काफी छै.
सदस्यता लें टिप्पणियाँ भेजें (Atom)


text:
जोन अफ अर्क
सन्त जोन अफ अर्क अथवा अर्लियन्सक पुत्री (फ्रांसीसी: Jeanne d'Arc, जन द'अर्क); लगभग १४१२ – ३० मे१४३१) फ्रान्सक वीराङ्गना छल । हुनका रोमन केथोलिक चर्चमे सन्त मानल जाएत छल । ओ पूर्वी फ्रान्सक एक किसान परिवारमे जन्मल छल । १२ वर्षक उमरसँ हुनका ईश्वरीय संदेश मिल आरम्भ भेल की कोन प्रकारसँ फ्रान्ससँ अंग्रेजक बाहर निकालल जाएत एहि दिशा-निर्देशसभक पालन करैत ओ फ्रांसक सेनाक नेतृत्व करलक आ बहुत महत्वपूर्ण लडाईं जितमे सफल भेल । जेहि कारणसँ चार्ल्स सप्तम फ्रान्सक राजगद्दीमे बसि ओ संरक्षक संतसभमे एक छी ।


text:
नवका- पुरनका लेख सर्च करु...
किसान के मिलत मुफ्त बीज
कोसी के बाढ़ि सं प्रभावित मधेपुरा... सहरसा... पूर्णिया... सुपौल आओर अररिया के किसान के सरकार मुफ्त मे खाद आओर बीज देत. बिहार के कृषिमंत्री नागमणि के अनुसार एहि बारे मे हुनकर केंद्रीय रसायन आओर खाद मंत्री रामविलास पासवान सं सेहो बात भs चुकल छन्हि. बाढ़ि प्रभावित इलाका मे लोक के सभ किछ पानि मे बहि जाए के कारण सरकार ई मदद कs रहल अछि. एतबा नहिं राज्य के दोसर किसान सभ के सेहो एहि बेर रबी के फसल के लेल गेहूं...चना आओर मसूर के बीज पर पचास प्रतिशत के अनुदान देल जाएत. एकरे संग कृषि योग्य भूमि के लेल माटि केर जांच सेहो शुरू भेल अछि. एहि के लेल कृषि वैज्ञानिक सभ विशेष रूप सं बनाएल गेल प्रयोगशाला गाड़ी के लs क गामे- गाम जा रहल छथिन्ह. आओर माटि केर जांच कs रहल छथिन्ह. एकटा बात आओर गौर कएल गेल अछि जे बिहार मे मसाला केर खेती के नीक संभावना अछि. एहि के बढ़ावा देबय लेल किसान के पचास प्रतिशत अनुदान पर बीज आओर खाद देल जाएत. किसान भाई के लेल ई नीक खबर अछि. हुनका सभ के चाही जे एहि मौका के भरपूर फायदा उठाबि.
1 टिप्पणी:


text:
नवका- पुरनका लेख सर्च करु...
सुपौल मे आरजेडी नेता के हत्या
सुपौल मे आरजेडी नेता रविन्द्र यादव के लोहा के रॉड से पीट-पीट कs हत्या करि देल गेलन्हि.
रविन्द्र यादव जी के लोहियानगर मे हुनकर घर के करीबहि वृहस्पतिवार के राति मे हत्या करि देल गेलन्हि.
पुलिस के अनुसार ओ राति मे अपन घर पर सुतल छलाह कि किछ लोग हुनका
आवाज दsक बाहर बुलौलखिन्ह. बाहर निकललाह पर हुनका रॉड सं पीट-पीट कs मारि देल गेलन्हि.
रविन्द्र यादव जी पिछला विधानसभा चुनाव सुपौल सं आरजेडी के टिकट पर लड़ने छलखिन्ह.
रविन्द्र जीक हत्या के बाद इलाका मे तनाव अछि. आरजेडी कार्यकर्ता सभ विरोध प्रदर्शन सेहो कएलखिन्ह. हत्या के बाद तनाव के देखैत सुरक्षा सख्त करि देल गेल अछि.
रविन्द्र यादव जी के लोहियानगर मे हुनकर घर के करीबहि वृहस्पतिवार के राति मे हत्या करि देल गेलन्हि.
पुलिस के अनुसार ओ राति मे अपन घर पर सुतल छलाह कि किछ लोग हुनका
आवाज दsक बाहर बुलौलखिन्ह. बाहर निकललाह पर हुनका रॉड सं पीट-पीट कs मारि देल गेलन्हि.
रविन्द्र यादव जी पिछला विधानसभा चुनाव सुपौल सं आरजेडी के टिकट पर लड़ने छलखिन्ह.
रविन्द्र जीक हत्या के बाद इलाका मे तनाव अछि. आरजेडी कार्यकर्ता सभ विरोध प्रदर्शन सेहो कएलखिन्ह. हत्या के बाद तनाव के देखैत सुरक्षा सख्त करि देल गेल अछि.
सदस्यता लें टिप्पणियाँ भेजें (Atom)


text:
जोरामथङ्गा
जोरामथङ्गा (जन्म १३ जुलाई १९४४) एक भारतीय राजनीतिज्ञ छी, जे मिजोरमक वर्तमानमे मुख्यमन्त्री छी।[१] ओ मिजो नेशनल फ्रन्ट (MNF) कऽ नेता छी। ओ दिसम्बर १९९८ सँ दिसम्बर २००८ धरि लगातार दु कार्यकाल धरी मिजोरमक मुख्यमन्त्रीक रूपमे कार्य केनए छल। मिजो नेशनल फ्रनटक अलगाव आन्दोलनक समय ओ लालडेङ्गाक नेतृत्वमे दोसर स्थान पर छल, आ एमएनएफ एक मान्यता प्राप्त राजनीतिक पार्टी भेलाक बाद पार्टी नेताक रूपमे उत्तराधिकारी बनि गेल। ओ १९८७ मे वित्त आ शिक्षा मन्त्रीक रूपमे मिजोरम विधानसभामे शामिल भेल। हिनकर पार्टी भारतीय राष्ट्रीय काङ्ग्रेस २००८ कऽ विधानसभा चुनाओमे पराजय भेल। हिनका द्वारा उत्तर आ दक्षिण चम्पई दुई स्थानसँ चुनाओ लड़ल गेल आ दुनु निर्वाचन क्षेत्रसभमे पराजय भेल छल। हिनका द्वारा ८ दिसम्बर २००८ कऽ राज्यपाल एमएम लखेराकें अपन त्यागपत्र हस्तान्तरण करि देनए छल आ ३ दिनक बाद पद छोड़ि देलक। ओ अपन पार्टीक नोकसानक कारणक रूपमे सत्ता-विरोधी होबाक बतौने अछि। २०१८ कऽ राज्य विधानसभा चुनाओमे हिनकर पार्टीक सत्तामे एलाक बाद मुख्यमन्त्रीक रूपमे हिनकर पुनरागमन भेल।[२][३]
वाल्यकाल[सम्पादन करी]
शिक्षा[सम्पादन करी]
राजनीति[सम्पादन करी]
एहो सभ देखी[सम्पादन करी]
बाह्य जडीसभ[सम्पादन करी]
- Profile at Mizoram NIC.
सन्दर्भ सामग्रीसभ[सम्पादन करी]
- ↑ "Early Christmas For Mizoram's MNF, Zoramthanga To Be New Chief Minister"।
- ↑ Anisha (११ नवम्बर २०१३), "Mizoram assembly polls 2013: A brief profile on Pu Zoramthanga", One India News, अन्तिम पहुँच २० जनवरी २०१४।
- ↑ Neha Attre (९ नवम्बर २०१३), "Mizoram CM candidate profile - Pu Zoramthanga", Zee News, अन्तिम पहुँच २० जनवरी २०१४।


text:
बांकाक रहनिहार पत्रकार राहुल सिंह ओना त देवघर आ दिल्ली मे पत्रकारिता केलथि, मुदा दिग्विजय सिंह स हुनकर संबंध पारिवारिक रहल अछि। आइ दिग्विजय सिंह क निधन स उपजल शून्य कए ल कए ओ चिंतिंत छथि। समादक लेल इ विशेष आलेख एक प्रकार स दिग्विजय सिंह क प्रति हुनकर शब्दांजलि अछि।
दादा चल गेलाह। अचानक, नुका कए। अचानक ऐना सब किछु छोडि़ कए ओ चल जेताह, एहन कियो नहि सोचने छल। हां, आइ पूरा अंग प्रदेश क जनता एकटा असगर दादा क नहि रहबा स अपना कए असगर, अनाथ महसूस कए रहल अछि। दादा-यानी समाजवादी दिग्विजय सिंह। बिहार क अंग प्रदेश क आन-बान-शान क प्रतीक। हमरा लग (पत्रकार हेबाक कारण) बिहार स लगातार फोन आबि रहल छल जे दादा केना छथि, हुनकर तबीयत केहन अछि। सात समंदर पार स अपन माटी पर कहिया लौट रहल छथि। मुदा ईश्वर कए किछु आओर मंजूर छल। सार्वजनिक जीवन मे अपन नाम क अनुरूप हारि नहि माननिहार दादा मस्तिष्काघात क कारण मौत स हारि गेलाह। इ सन्न, स्तब्ध करिहनार खबर छल हमरा सन हुनकर क्षेत्र क जनता लेल।
दिग्विजय राष्टï्रीय-अंतरराष्टï्रीय फलक पर अपन क्षेत्र क पहचान बनि कए उभरल छलाह। एकटा मजबूत, मुकम्मल आवाज। भागलपुर, मुंगेर, जमुई, बांका आ देवघर क लोक बड़ गर्व स कहैत छलथि जे दिग्विजय हुनकर नेता छथि। यानी दादा हुनकर छथि आ ओ दादा क। मुदा आब दादा नहि छथि। हुनकर संगक लोक जे ओहि क्षेत्र में राजनीतिक रूप से सक्रिय छथि हुनका मे ओ ठसक, सहजता नहि अछिै। हुनका सन गहीर सोच सेहो नहि अछि। अंग क माटी स दादा रूपी बरगद ढह जेबाक बाद मौजूदा राजनीतिक वृक्ष क ओहन काया नहि जे ओ अपन लोक कए दादा जइसन छाया मुहैया करा सकए।
जखन पंद्रहवीं लोकसभा चुनाव क दौरान नीतीश कुमार पूरा देश मे हीरो बनल छलाह आ कांग्रेस आ भाजपा दूनू एहि गप क लेल लठ्ठ भांजि रहल छल जे नीतीश केकर खेमा मे छथि, ओहि दौरान दिग्विजय नीतीश कए बांका क जमीन पर चारों खाना चीत करि देलाह। समाजवादी नीतीश लोकसभा चुनाव मे ‘दिग्विजयीÓ भ कए दादा क हाथ स दिग्गज सामाजवादी क कर्मभूमि रहल बांका क धरती पर एक तरह स दोसर समाजवादी (दादा) स हारि गेलाह। नीतीश दिग्विजय कए संसद पहुंचबा स रोकबा लेल क्षेत्र मे धुआंधार सभा केलथि, मुदा जनता अपन बांके दिग्विजय क संग रहल।
समता पार्टी हुए या जनता दल यूनाइटेड। नीतीश-दिग्विजय क बीच मे हरदम मौलिक मतभेद रहल। दूनू प्रखर। दूनू विकास आ पिछडल क उत्थान क प्रतीक। मुदा मतभेद क बावजूद दूनू एक दल क दायरा मे रहैत बिहार आ देश क राजनीति मे अपन पहचान बनेबा मे सफल भेलाह।
जदयू क पुरान संस्करण समता पार्टी क तीन प्रमुख संस्थापक मे स एक दिग्विजय सिंह यूपी-बिहार क राजनीति मे आएल ‘पिछड़ाÓ उभार क कारण प्राकरांतर मे स पाछु भ गेलाह आ नीतीश संगठन क प्रमुख चेहरा बनि गेलाह मुदा दिग्विजय एकर बावजूद प्रासंगिक रहलाह।
दादा कहियो सौदेबाजी आ समझौता क राजनीति नहि केलाह। लड़ाई राजनीति क हुए या जीवन क, ओ हरदम कठिनाई भरल राह चुनलाह। अपन बनौल घर जदयू स बेघर भेलाक बाद ओ आसानी स दोसर पार्टी क टिकट पर चुनाव मैदान मे जा सकैत छलाह, राज्यसभा क सदस्यता क परित्याग सेहो आजुक राजनीति मे जरूरी नहि छल। मुदा दादा नीतीश क चुनौती कए स्वीकार केलाह। ओ निर्दलीय चुनाव मैदान मे गेलाह आ जीत कए देखेबा मे सफल भेलाह। दादा क लड़ाई क सिपाही बांका क 20 साल क युवा संग 80 साल क बुजुर्ग सेहो छलाह। ओ ब्राह्मïण सेहो छलाह आ दलित सेहो छलाह। ओ फिल्म स्टार आ ग्लैमरस चेहर क स्थान पर प्रभाष जोशी, रघु ठाकुर, एमजे अकबर आ हरिवंश सरीखा कईटा प्रखर बुद्घिजीवि कए बांका क जनता क बीच ल गेलाह।
इ कहबा मे हर्ज नहि जे दिग्विजय अपन क्षेत्र क लेल काफी किछु केलाह। बिहार-झारखंड क कोनो सांसद स कहीं बेसी। इ गप लोक क संग-संग रिकार्ड सेहो कहैत अछि। दिग्विजय बिहार-झारखंड क एहन पहिल सांसद छलाह जे अपन निर्वाचन क बाद कहने छलाह जे ओ चुनाव मे उम्मीदवार कोनो पार्टी क छलाह, मुदा सांसद ओ मात्र अपन जनता क छथि आ कियो कहनो हुनका लग आबि सकैत अछि। एहि कारण स हुनकर संपर्क आ संबंध क दायरा बहुत पैघ छल। सरकार ककरो भेल, बांका क विकास चलैत रहल। चंद्रशेखर स ल कए वाजपेयी तक हुनका सरकार मे स्थान देलथि। 35 साल क उम्र मे ओ केंद्र मे विदेश आ वित्त जइसन महत्वपूर्ण मंत्रालय मे मंत्री क हैसियत स काज कैलथि।
देवघर मे पत्रकारिता करबाक दौरान हम व्यक्तिगत रूप स हुनकर सार्वजनिक गतिविधि कए लग स देखलहुं। प्राकरांतर मे राजधानी दिल्ली मे पत्रकारिता क दौरान संसद स सडुक तक हुनका सुनलहु, देखलहुं आ बुझलहुं।
हुनका स जखन कियो क्षेत्रक लोक भेंट करबा लेल जाइत छल त ओ सबस पहिने अंगिका मे सीधा पूछैत छलाह, तोरो घर कहां छेकौ।
जे हुनका जनैत अछि ओ कहैत अछि जे ओ कोना बिहार मे किसान पंचायत क भीतर नव राजनीतिक चेतना अनबाक काज केलथि। जिलावार सम्मेलन आ सभा करबाक बाद पटना मे रैली भेल। विधानसभा चुनाव मे निर्णायक भूमिका निभेबाक तैयारी छल।
दिग्विजय अमर सिंह जेकां कहियो अपन जाति क नाम पर राजनीति नहि केलाह। ओ अपन मूल विचारधारा क आधार पर लोक कए नीतीश-लालू विरोधी धुर क रूप मे संगठित करबा मे लागल छलाह। हुनकर एक कात लल्लन सिंह छलथि त दोसर कात देवेंद्र यादव । इ आंदोलन एखन दू कदम बढ़ल छल तखने दादा चल गेलाह। इ एकटा संयोग रहल जे जसवंत सिंह जखन भाजपा स धकिया कए निकालि देल गेल छलाह तखन दिग्विजय सिंह आठ-दसटा सांसद क एकटा मोर्चा गठित क जसवंत कए ओकर नेता घोषित कए हुनकर गरिमा क पुनर्बाहाली क कोशिश केलथि। मुदा एक आत दादा इ दुनिया स जा रहल छलाह त दोसर कात गडकरीक हाथ स लड्डू खा जसवंत सिंह भाजपा मे लौट रहल छलाह।


text:
नवका- पुरनका लेख सर्च करु...
टीवी, एफएम पर मैथिली
गीत-नाद त रमनगर रहबे करय अछि ...बीच बीच मे चुटकि.... चुटकुला सब लोक के गुदगुदयने रहैत अछि ... अपन मिथिलाक जे गप्पक रंग छै... एक बेर फेर ऊपर भेल अछि... मैथिली के तरफ लोकक रुझान बढ़स अछि... लोकके रोजगार के मौका सेहो मिलय लागल अई...लेकिन सभस बड़का दुखक बात ई एई जे एहि में एकोटा मैथिली एफएम स्टेशन बिहारक...मिथिला में नई अछि...सभक प्रसारण नेपाल के जनकपुर या जलेश्वर स भ रहल अछि... मिथिलांचल के राजधानी होय के बात दरभंगा करय अ मुदा एफएम के मामला में ओ नेपाल स पिछड़ि गेल... एहि के लेल हम मैथिल सेहो कम जिम्मेवार नहिं छी...हम सभ मैथिली में बातो टा करैत शरमाइत छी...ऑर्कुटे पर अपन इलाका के कइटा लोकके मैथिली में स्क्रैप करय के कोशिश कएलहुं...मुदा ओ सभ मैथिली मे करय स मना कए देलाह...नेपालक लोक स सीख लए हमरा सभके सेहो आगा बढ़य पड़त मिथिलांचल के दरभंगा...मधुबनी स सेहो शुरू करय के सोचय पड़त...दरभंगा रेडियो स्टेशन स सांझ में मैथिली पर कार्यक्रम त आवय अ ओ मुदा एफएम चैनल के तुलना में नीरस रहय अ...ओहि में काफी सुधारक जरूरत छै...
ओना टीवी पर मैथिली कार्यक्रम के बात होय त एकर श्रेय सहारा समय बिहार-झारखंड चैनल के मिलत...सहारा समय बिहार झारखंड चैनल के प्रमुख छथिन्ह श्री संजय मिश्रजी हुनकर अथक प्रयास स सहारा समय चैनल पर आधा घंटा के कार्यक्रम समय मिथिलांचल के नाम से शुरू भेल अछि...संजयजी खुद मिथिलांचल स छथिन्ह एहि लेल हुनकर मार्गदर्शन में ई कार्यक्रम बढ़िया भ रहल अछि...एहि प्रोग्राम के एंकर छैथि श्री अजय झा ...अजयजी खुद शुरू स अंत तक लालग रहय छैथि...दरभंगा...मधुबनी,झंझारपुर, सहरसा, पूर्णिया, सीतामढ़ी और समस्तीपुर के रिपोर्टर स बात क स्टोरी तय करैत छैथि...रवि के मिथिलांचल में लोक सभ के ई कार्यक्रम के इंतजार रहैत छैन...मैथिल लोकक बीत ई काफी लोकप्रिय भ गेल अछि... दरभंगा...मधुबनी यात्रा के दौरान हमरा ई कार्यक्रम के बारे में लोक सभ स बात भेल...लोक सभ चाहैत छथिन्ह जे मैथिली मे एहि तरहक आओर कार्यक्रम बनय के जरूरत छै..
एम्हर एकटा आओर बात भेल अछि... नेपाल वन टीवी चैनल पर सेहो मैथिली में प्रसारण शुरू भेल अ...ई सांढ में भारतक समय अनुसार पौने आठ बजय आओर नेपालक समय मुताबिक आठ बजे स शुऱू होयत अछि...मैथिली में समाचार के साथ रोज चर्चा के कार्यक्रम प्रसारित होयत अछि... एहि में प्रतिदिन कोनो खास मुद्दा पर चर्चा कएल जाइत अछि जाहि में दर्शक के सेहो फोन पर सवाल पूछवाक आ अपन राय देबाक मौका मिलैत अछि...फोन इन चर्चा कार्यक्रम के बीच में मैथिलीत गीत नादसेहो देखबाक लेल निलय अई... आई स पहिने जे मैथिली गाना सिर्फ सुनय छलहुं आब देखबाक लेल सेहो मिलय अ...एहि के गेल आंखो देखी के संपादक नलिनी सिंह जी धन्यवादक पात्र छथिन्ह...नेपाल वन चैनल हुनके छैन आओर एहिकाजक लेल हुनका जतेक धन्यवाद देल जाय वो कम होयत...
1 टिप्पणी:


text:
नवका- पुरनका लेख सर्च करु...
ई - टिकट पहचान पत्र
आब अहां ट्रेन मे कोनो फोटो पहचान पत्र राखि यात्रा कs सकय छी. फोटो पहचान वाला शर्त ई-टिकट के लेल अछि. पहिने ई छल जे ऑनलाइन टिकट बुक कराबैत समय अहां जे पहचान पत्र के जिक्र कएने छलहुं. यात्रा के समय ट्रेन मे उहे पहचान पत्र अहांक संग होबाक चाही. मानि लिअ घर पर आ इंटरनेट कैफे मे जाsक रेलवे के साइट सं ऑनलाइन ई-टिकट बुक करौलहुं. ओहि मे अहां पहचान पत्र के लेल मतदाता पहचान पत्र के जिक्र करि देलहुं. मुदा जाय काल मे अहांक संग ड्राइविंग लाइसेंस रहि गेल. आ फेर ध्यान नहिं रहला पर राशन कार्ड नहिं रखि पयलौं. एहन स्थिति मे अहां के बिना टिकट मानल जाएत छल. एहि के कारण लोक सभ के टिकट रहैत कई बेर फेर सं पूरा पाई जमा करय पड़य छलन्हि. एहि लsक लोक सभ रेलवे के पास शिकायत कएलखिन्ह... जकर सुनवाई आब जा क भेल अछि. आब अहां कोनो सरकार फोटो पहचान पत्र लs क यात्रा क सकय छी. आब अहां अपन कोनो पहचान पत्र राखि सकय छी. ड्राइविंग लाइसेंस... मतदाता पहचान पत्र... पैन कार्ड... पासपोर्ट किछ राखि सकय छी. मुदा ओ पहचान पत्र सरकार सं अधिकृत होबाक चाही.
2 टिप्पणियां:
हितेन्द्र जी;जवाब देंहटाएं
बहुत दिन सँ अपने सँ गप्प नहि भेल अछि. हम हिन्दी मे ब्लोगिँग रोकि देने छी.
हम मीडिया मे मैथिले नाम'क एकटा आलेख तैयार कऽ रहल छी, अपने सँ सहयोग अपेक्षित अछि. यदि अपने केँ जानकारी मे मैथिल बँधु होइथि तऽ एहि ई-मेल पर सूचित काएल जाए. editor @vidyapati.org
नीक समाचार देलहुँ हितेन्द्रजी।जवाब देंहटाएं
গজেন্দ্র ঠাকুব


text:
कृष्ण जन्माष्टमी
कृष्ण जन्माष्टमीके सातम आठम, गोकुलष्टमी, अष्टमी रोहिनी, श्रीकृष्ण जयन्ती, श्री जयन्ती वा साधारण भाषामे जन्माष्टमी सेहो कहल जाइत अछि । भगवान विष्णुक आठम् अवतारक रूपमे श्री कृष्णक जन्मदिनक अवसरमे हिन्दूसभद्वारा मनाएल जाइवाला ई एक वार्षिक पर्व छी ।[२] कृष्ण जन्माष्टमीमे हिन्दूसभ भगवान श्री कृष्णक पूजा-आराधना करैत श्रद्धा-भक्तिपूर्वक मनावैत अछि । ज्ञानयोग, कर्मयोग आ भक्तियोगक प्रणेता भगवान श्रीकृष्णक जन्म द्वापरयुगमे हिन्दू पञ्चाङ्ग अनुसार भाद्रकृष्ण अष्टमीक मध्यरातमे होएसँ आईके दिनमे श्रीकृष्ण जन्माष्टमी आ रातिके मोहरात्री कहल जाइत अछि। जन्माष्टमीक दिन हिन्दु बसोवास रहल क्षेत्रक कृष्ण मन्दिरसभमे भगवान् श्रीकृष्णक पूजा-आराधना, प्रवचन, भजन-कीर्तन करिके साथे विशेषकरि महिलासभ व्रत बसि रातिभर जाग्राम रहैवाला चलन अछि ।[३] अन्याय, अत्याचार आ राक्षसी प्रवृत्तिसँ मानवमात्रक संरक्षण करैक लेल भगवान् विष्णुक आठम् अवतारक रूपमे जन्मल श्रीकृष्ण आजीवन सत्यक पक्षमे रहैत सत्कर्मक लेल मानव समुदायक प्रेरित केनए छल । कुरुक्षेत्रमे कौरवसभसँ लडाईमे संलग्न पाण्डवसभमेसँ अर्जुनक उपदेश दै के क्रममे स्वयं उनकर मुखारविन्दसँ व्यक्त श्रीमद्भागवत गीता हिन्दूसभक पवित्र ग्रन्थ मानल जाइत् अछि । बाल्यकालसँ ही अपन विचित्र लीला देखेने श्रीकृष्ण पुतना, कंस, जरासन्ध, शिशुपाल जेहन दानवी प्रवृत्तिक संहार केनए छल । जन्माष्टमीमे पाटनक मंगलबजारस्थित प्रसिद्ध कृष्ण मन्दिरमे बड्का मेला लगैत अछि। एही उपलक्ष्यमे काठमाडौंलगायत मुलुकक विभिन्न नगरक विभिन्न धार्मिक संघ/संस्थासभद्वारा श्रीकृष्णक झाँकीसहित शोभायात्रा निकालेके चलन अछि । भारतमे समेत विभिन्न समुदायक हिन्दू धर्मावलम्बीसभ कृष्णाष्टमी हर्षोल्लासक साथ मनावैत अछि ।[४]
अनुष्ठान[सम्पादन करी]
सन्दर्भ सामग्रीसभ[सम्पादन करी]
- ↑ "September 2015 Calendar with Holidays", अन्तिम पहुँच २० नवम्बर २०१४।
- ↑ "Sri Krishna Janamashtami celebrated in the city", The Hindu, २४ अगस्त २००८, अन्तिम पहुँच १२ अगस्त २००९।
- ↑ "In Pictures: People Celebrating Janmashtami in India", अन्तिम पहुँच १० अगस्त २०१२।
- ↑ Packert, Cynthia. The Art of Loving Krishna: Ornamentation and Devotion. Indiana University Press, 2010. Print.


text:
ई देखि मन खुश भ गेल जे अपन मैथिल...बिहारी भाई लोकनि खूब जोर-शोर से सरस्वती पूजा मना रहल छथिन्ह.
पंडाल मे भीड़ सेहो काफी छल. आसपासक इलाका के सभ लोकनि अपन-अपन धियापुता के संग पूजा देखय आ मां शारदे के आशीर्वाद लेबय लेल आएल छलाह. बच्चा सभ मे सेहो खूब उत्साह देखल गेल.
विद्यापति मैथिल युवा मंच के तरफ सं कई तरहक कार्यक्रमक आयोजन सेहो कएल गेल छल. स्कूली बच्चा सभ के लेल गीत-संगीत...पेंटिंग प्रतियोगिता के आयोजन कएल गेल छल.
प्रतियोगी बच्चा सभ के जोश बढ़ाबय लेल हुनकर सभक गार्जियन सेहो मौजूद छलखिन्ह. बच्चा सभ के पुरस्कार सेहो देल गेल. किछ विजेता के बीरबल झा जीक तरफ से ग्रामरक किताब सेहो देल गेलन्हि. बीरबल जी अंग्रेजी सीखय वाला कइटा इंस्टीट्यूट चलाबय छथिन्ह.
मुदा पूजा मे एकटा चीज बड़ अखरल.
पूजाक आयोजन विद्यापति मैथिल युवा मंच के तरफ सं छल. एकर कार्यकर्ता मे बेसि लोक मैथिल छलाह. मुदा जखन हम पूजा स्थल पर पहुंचलौं तं मुंबइया फिल्मक गाना पर बच्चा सभ के डांस करैत देखि चौंकि गेलहुं.
मैथिली...मिथिला सं जुड़ल कार्यक्रम मे मैथिलीक गीत-संगीत पर बच्चा सभ डांस करि अपन प्रतिभा देखएताह तं लोक के बेसि खुशी होएतन्हि. एहि सं ओ अपन संस्कृति...मिथिला-मैथिली सं बेसि जुड़ाब महसूस करताह.
हिंदी...बॉलीवुड गीत-संगीतक आनंद तं रेडियो...टीवी...सिनेमा के रोज मिल जाएत अछि. मुदा मैथिलीक गीत-संगीतक आनंद मिथिलाक-मैथिलीक कार्यक्रमे टा मिलैत अछि आओर ओहि मे अगर एहन होएत तं मैथिली सं जुड़ाव कोना बनत. एतबे नहि मंच संभालय वाला मनीष जी सेहो बीच-बीच मे हिंदी मे बोलय लागय छलाह.
आयोजक के आगां से ई ध्यान रखबाक चाही जे कार्यक्रम के सभ किछ मिथिली-मैथिली सं जुड़ल होए.
पूजा मे एकटा चीज आओर देखय लेल मिलल दोपहर चारि सं राति के पौने आठ बजे तक अव्यवस्था के आलम छाएल रहल. चारुकात बदइंतजामी छाएल छल. कार्यक्रम देखय-सुनय वाला पाछां आओर कार्यकर्ता आगां ठाड़.
आब जखन अहां खुद आगां ठाड़ भ जाएब तं पाछां वाला लोक सभ स्वाभाविक छै जे ठाड़ भ देखताह. सभ कार्यकर्ता स्टेज के पास ठाड़.
आओर प्राइज ... पुरस्कार देबय के समय तं मनीष जी बीरबल जीक संग एना ठाड़ छलाह जेना दर्शक...लोक सभ सं कोनो लेना-देना नहि छनि.
ओ आम दर्शक के तरफ पीठ करि समारोह के अतिथि के बैसय लेल बनल जगह के तरफ घुमल छलाह. एहि से कुर्सी पर बैसल लोक सभ के आधा देखा रहल छलन्हि आओर आधा नहि.
फोटो खींचय वाला...वीडियो रिकॉर्ड करय वाला सभ के सेहो हाल. लोक सभ कुर्सी पर बैसल आ ओ सभ आगां सं ठाड़ भ जगह छेंकने.
खैर एकर बाद जे सांस्कृतिक कार्यक्रम शुरू भेल तं लोक सभ ओहि मे रमि गेलखिन्ह आओर कार्यकर्ता सभ हरकत मे अएलाह. सांस्कृतिक कार्यक्रम सेहो जोरदार रहल. लोक सभ खूब आनंद उठएलाह.
सरस्वती पूजाक सभ सं नीक बात रहल मैथिली मे मां शारदे के आरती. आरती भव्य रहल. लोक सभ एक स्वर सं मैथिली मे आरती कएलाह.
अपन गाम-घरक लोक सभ के मिलय-जुलय के लेल एहन कार्यक्रम बड़का काज करैत अछि. दिल्ली मे सरस्वती पूजा ओना नहि के बराबर होएत अछि जे होएत अछि ओहि मे बेसि बिहारी लोक सभ करय छथिन्ह.
आयोजन के देखि करि इहो लागल जे आयोजक सभ पूजा लेल काफी मेहनत करने छलाह. काफी लोक के जोड़ने छलाह. बड़का स्तर पर भेल छल ई आयोजन. बीच-बीच मे एहन कार्यक्रम होएत रहबाक चाही.


text:
हौ दैव किएक विआह केलौं जिनगी अपन तबाह केलौं
भने छलहुँ मस्तीमे मातल बूझि-सूझि कष्ट अथाह केलौं
कतेक अनोना कबूला पातरि कीर्तन आर नबाह केलौं
कनिआँ-कनिआँ रटि-रटि क' मोनके किएक बताह केलौं
आन्हर भेल छलौं नै सूझल, की नीक कथी अधलाह केलौं
मधुघट पीबा केर चक्करमे जिनगी खौलैत चाह केलौं
नरहोरि भेल बौआ रहलौं करेजक कांच चोटाह केलौं
एहन हराहिसँ संग भेल जे अपनोकें मरखाह केलौं
रहि-रहि मूँह फुलाबैथ ओ घुरि-घुरि हम सलाह केलौं
स'ख-श्रृंगार पुड़ाबय पाछू खटि-खटि देह अबाह केलौं
लेर खसल किए लड्डू लेल किएक मोन सनकाह केलौं
घर-घरारी लागल भरना जानि क' जिनगी बेसाह केलौं
खीर नञि ओ घोरजौर छलै मधुरिम मोन खटाह केलौं
देखि कतहु मउहककें थारी "नवल" अनेरे डाह केलौं


text:
रौतहटके प्रमुख जिला अधिकारीक रुपमे मधेशी सामुदायक ईन्द्रदेव यादवक आगमन भेलापर जिलावासीमे खुशीयाली छाएल अछि।
नेपालक इतिहासमे प्रमुख जिला अधिकारीक पदमे सदैव पहाड़ी वर्गक हावी रहैत आएल सन अवस्थामे वि.स. २०६३ सालक मधेश आन्दोलन पश्चात मधेशी समुदायक नागरिकसभकेँ सेहो विभिन्न सरकारी सेवाक उच्च पदमे प्रवेश करबाक संगे प्रमुख जिला अधिकारी पदमे सेहो किछु मधेशी समुदायक व्यक्तिसभक पहुचसँ सम्पूर्ण मधेशी समुदाय उत्साहित भेल छथि।
View Aslo:मकवानपुरक माहोल खराब : ३७ संक्रमित
रौतहटमे प्रदेश नं. २ क सिरहा जिला निवासी ईन्द्रदेव यादव आइ प्रमुख जिल्ला अधिकारी रुपमे पदभार ग्रहण करबाक काजसँ जिलावासी उत्साहीत बनल अछि । प्रजिअ ईन्द्रदेव यादव, जे नेपालक निजामीत सेवामे अवल आ अग्रपंतीमे उठल चेहरा अछि। मधेशी युवासभक मार्गदर्शकक रुपमे सदैव अगाडी रहल ईन्द्रदेव यादव २०६२ सालमे स्वास्थ्य सेवाक हेल्थ असिस्टेन्टक पदसँ सरकार सेवा शुरुआत कएने छथि।
सिरहा जिलाक बरियार पट्टी गाउँपालिका कजरा झिजैल निवासी ३९ वर्षिय ईन्द्रदेव यादव २०६९ सालमे नेपाल सरकारक निजामती सेवाक शाखा अधिकृत पदमे नेपाल टप कर’ सफल भेल कसगर मेहनत आ लगनसिलतासँ वि.स. २०७५ सालमे उपसचिव आ २०७७ सालमे सह—सचिव भ’ आइ रौतहट जिलाक प्रमुख जिल्ला अधिकारीक रुपमा पदभार ग्रहण कएने छथि।
View Aslo: कोसी अस्पतालमे ४० वर्षीय एक पुरूषके मृत्यु
निके सालिन, शान्त अ सरल स्वभावक प्रजिअ यादव, रौतहट जिलामे उच्च सहासक सङ्ग समग्र जिलाक शान्ती सुरक्षा, सुशासन कायम कर’ लेल प्रजिअ ईन्द्रदेव यादव पक्का सफल हेताह से स्थानियसभक कहब रहल अछि।
सकारात्मक सोचक धनीक रहल प्रजिअ ईन्द्रदेव यादवकेँ समग्र जिलाक शान्ती सुरक्षा, सुशासन कायम कर’ लेल सभक सहयोग आवश्यक रहल बृद्धिजिवीसभक तर्क रहल अछि ।


text:
नारियल
नारिकेर (Cocos Nucifera, कोकोस न्युकिफेरा) एक बहुवर्षी आ' एकबीजपत्री गाछ छी। एकर गाछ नमगर तथा साखरहित होइत अछि । मुख्य गाछक उपरका हिस मे नमगर पातसभक मुकुट होएत अछि। ई गाछ समुद्रक किनार मे नुनगर वा लवणयुक्त माटि पर पाओल जाएत अछि । एकर फ'रक हिन्दुसभ धार्मिक अनुष्ठान सभ मे प्रयुक्त होएत अछि। बांग्लामे एकरा नारिकेल कहल जाएत अछि । नारिकेरक गाछ भारत मे प्रमुख रूप सँ केरल, पश्चिम बङ्गाल आ उडीसामे खूब उगैत अछि । महाराष्ट्रमे मुम्बई आओर तटीय क्षेत्र सभ आ' गोवा मे सेहो एकर उपजा होएत अछि । नारिकेर एक बड़ उपयोगी फ'अर थीक । नारिकेर देर सँ पचयवला, मुत्रशोधक, ग्राही, पुष्टिकारक, बलवर्धक, रक्तविकार नाशक, दाहशामक तथा वात-पित्त नाशक औषधि सेहो थीक ।
निरुक्त[सम्पादन करी]
औषधीय गुण[सम्पादन करी]
सन्दर्भ सामग्रीसभ[सम्पादन करी]
- ↑ Hahn, William J. (1997). Arecanae: The palms. Retrieved April 4, 2011 from the Tree of Life Web Project website.
इहो सभ देखी[सम्पादन करी]
- डाभ उपरका हरियर प्रथम स्तरीय शल्कवला ओहेन फ'अर जकर अन्त:वर्ती भाग मे श्वेत वसायुक्त ठोस नहि जमि पाओल आ' जे परिपक्व होयबा'सं पूर्वहि काटि लेल गेल वा खसि पड़ल "डाभ" कहि सेहो उद्धृत होइछ ।


text:
आचेह
आचेह; (आचेली: आचे ([ʔaˈtɕɛh]); Jawi: اچيه; Dutch: Atjeh or Aceh) इन्डोनेसियाक एक प्रदेश छी। ई सुमात्रा टापुक उत्तरी भागमे रहल अछि । आचेहक राजधानी सहर बन्द आचेह छी। ई प्रदेश भारतक अन्डामान तथा निकोबार टापु नजदिक रहल अछि। ई दुई टापु आ आचेहक बिचमे अन्डामान समुद्र रहल अछि। आचेह मुस्लिम बाहुल्यता भेल प्रदेश छी। ई प्रदेशमे मुस्लिम समुदायक जनसङ्ख्या प्रतिसत इन्डोनेसियाभरमे सबसँ बहुत रहल अछि । हिमरक मुस्लिमसभ ओसभक कठोर परम्परा तथा कानुनक रूपमे चिनिएल सरिया पालना करै केने अछि ।[२]
ई क्षेत्रमे १० फरक-फरक समुदायक आदिवासी जनजातिसभ बसोबास करैत अछि। ई मध्ये सबसँग बहुत करीब ८०-९० प्रतिसत जनसङ्ख्या आचेली लोगसभ अछि। आचेहके इन्डोनेसियामे मुस्लिम समुदायक फैलावट सुरु भेल स्थानक रूपमे लेइत अछि।[३] तहिना दक्षिणपूर्वी एसियामे मुस्लिमसभक फैलावटक लेल मुख्य भुमिका निर्बाह केने छल । आचेहमे ओ समयमे रहल फन्सुर तथा लमुरी राज्यमे सन् १२५० सँ मुस्लिमसभ पुगल छल । सत्रौँ सताब्दीक सुरुवातदिश मुस्लिम राज्य आचेह (आचे सल्तनत) मलाक्का स्ट्रेट क्षेत्रक सबसँ धनि, शक्तिशाली तथा विकसित देशक रूपमे चिनैत छल । आचेह एेतिहासिक रूपमे स्वतन्त्र आ बाह्य शक्तिसँग डटेर सामना करैल सफल भेल छल । आचेहसभ डच साम्राज्यवादी मात्र नै भऽ इन्डोनेसियाली सरकारसँग सेहो राजनितिक स्वतन्त्रता कायम राखैल सफल छल।
आचेहमे प्रचुर मात्रामे खनिज तेल तथा प्राकृतिक ग्यासक खानिसभ रहल अछि । कुछ ई क्षेत्रमे विश्वक सबसँ बहुत प्राकृतिक ग्यासक भण्डारण रहल तथ्य अगा सारने अछि । इन्डोनेसियाका अन्य भूभागसभक तुलनामे ई क्षेत्रक लोगसभ धार्मिक रूपमे कट्टर भेल पावैत अछि। सन् २००४ मे हिन्द महासागरमे आएल भूकम्प आ विनाशकारी सुनामीक इपिसेन्टरसँ सबसँ नजिकक स्थान आचेह छल। उक्त प्राकृतिक विपत्तिका कारण ई प्रदेशक पश्चिमी किनारामे बहुत विनाश भेल छल । भूकम्पपछा आएल सुनामीक कारण बेपत्ता या मृत्यु भेल इन्डोनेसियालीसभक सङ्ख्या करीब एक लाख सत्तरी हजार पुगल छल । एहि प्राकृतिक प्रकोपक कारणसँ स्वतन्त्र आचेहक माग करैत इन्डोनेसियाली सरकारसभ हतियार युद्ध करै रहल समूह सरकारसँग वार्तामे आउवल वातावरण तयार भेल छल । फलस्वरूप सन् २००५ मे करीब २९ वर्षसँ युद्ध करै रहल गेराकान आचे मेर्देक (गाम) समूह इन्डोनेसियाली सरकारसँग शान्ति सम्झौता केलक।
सन्दर्भ सामग्रीसभ[सम्पादन करी]
- ↑ Aris Ananta; Evi Nurvidya Arifin; M. Sairi Hasbullah; Nur Budi Handayani; dan Agus Pramono (2015). Demography of Indonesia's Ethnicity. Institute of Southeast Asian Studies dan BPS – Statistics Indonesia.
- ↑ Map of areas with Sharia influence in law.
- ↑ How An Escape Artist Became Aceh's Governor, Time Magazine, 15 February 2007


text: रौतहट , भादो १७ । रौतहटके देवाही गोनाही नगरपालिकामे इजोतसे अतिपिछरल डोम आ मुसहर समुदाय लाेगके मेयर धर्मेन्द्र पटेल सोलार वितरण कएले छत । देवाही गोनाही नगरपालिकाके विभिन्न वाडामे रहल डोम मुसहर समुदायके करिव १० घरके अनहारसे इजोत बनावेके उदेश्यके साथ सोलार प्यानल वितरण कएले मेयर पटेल जानकारी देले छत । उर्जा मन्त्रालय अन्तर्गत रहल बैकल्पिक उर्जा प्रवद्रधन केन्द्रके सहयोग आ देवाहीगोनाही नगरपालिकाके समन्वयनमे उक्त सोलार प्यानल वितरण भेल हए । रातभर चारगो सीएफएल बल बरि २० वाट क्षमता भेल सोलार प्यानल आ बैटरी सेट वितरण भेल हए । वितरण कार्यक्रममे मेयर पटेल , बैकल्पिक उर्जा प्रवद्रधन केन्द्रके धन्यवाद देइत ,अगामी दिनमे भि अइसन सहयोग होएके आशा रहल बतएले छत ।


text:
रौतहट, माघ ८ गते । आजु माघ ८ गते श्रीपञ्चमी यानिकी सरस्वति पुजा, विद्याके देवी सरस्वति माताके पुजाआजा कके मनाएलगेल हए । विद्याके देवी सरस्वति माताके आजु हर स्कुल, टिउसन आ घरघरमे पुजा कएलगेल देखलगेल हए । स्कुल आ टिउसनपर पढेवला विद्यार्थीके साथे और काममे पेशामे संलगन व्यक्ति भि आजु धुमधमासे सरस्वति माताके पुजा कएले हए ।
आजु सरस्वति माताके पुजा कएलापर सरस्वति माता खुस होके विध्या देवले से जनविश्वासके साथ हरेक साल श्रीपञ्चमीके दिन सरस्वतिके विशेष पुजाआजा कएलजाईअ । सरस्वति पुजाके अवसरमे रौतहटके बहुत स्कुलमे आजु सांस्कृतिक जईसन विभिन्न कार्यक्रमके भि आयोजना कएलगेल रहे । हिन्दू आ बौद्ध दर्शनमे ज्ञानके देवीके रुपमे पूजा होएबाला सरस्वतीके पूजाके तयारी कुछ दिन पहिलहीसे कएलगेल रहे । विद्या, ज्ञान, कला, साहित्य, संगीत, गायन, नृत्य, चित्र लगातयके क्षेत्रमे लागल लोग सरस्वतीके पूजा अपने किसिमसे करेके प्राचीन परम्परा रहल हए । हर साल माघ महिनाके शुक्ल पक्षके पञ्चमीके दिन सरस्वतीके मूर्ति, फोटो चाहे कापी, कलम राखके पूजा करेके चलन हए । कला क्षेत्रमे लागल लोग सरस्वतीके प्रतीकके रुपमे कुचीके ही पूजा करइअ । कलाके कौनो क्षेत्रमे लागल लोगके लेल एगो महान पबनीके रुपमे रहल श्रीपञ्चमीके दिन विद्यार्थी लोग अत्यन्त धुमधामके साथे श्रद्धा आ भक्तिपूर्वक पूजा करेके चलन हए ।
रौतहटके शिवनगरमे लागल श्रीपञ्चमी मेला देखेला आ भोलेबाबासे दर्शन करेला दर्शनार्थीके लागल भिडभाड
श्रीपञ्चमीके अवसरमे आजु रौतहटके धार्मिक स्थल शिवनगरमे भारी श्रीपञ्चमी मेला लागल रहे । मेला देखे आजु सबेरेसे साझतक लाखो आदमी शिवनगर पुगल रहे । मेला देखे आवेवला भक्तजनसव शिवनगरमे रहल महादेव मन्दिरमे भोलेबाबासे दर्शन भि कएले हए । भोलेबाबासे दर्शन करेके लेल शिवनगरमे आजु आदमीसवके बहुते धाकाधुकि होएके साथे बहुते भिरभार समेत लागल देखलगेल रहे । रौतहट जिलाके सबसे लमहर मेलाके रुपमे रहल शिवनगरस्थित शिवनगरमे भोलेबाबासे दर्शन करेला बहुते कामरनाथु भि उमरल रहे । जल ढारे हजारो कामरनाथु शिवनगरमे आएल हए । एतना ठंढीमे भी हजारो कमरनाथुके अनाइ बहुत आश्चर्यजनक हए । हर साल अत्यन्त दुख आ कष्ठ सहके हजारो कमरनाथु करिब एक महिनातक विभिन्न स्थानपर विभिन्न यज्ञ करइत शिवनगरमे पहुँचल हए । एतना जाढके बाबजुद भि कमरनाथु लोग शिवनगर धाममे दर्शन करे आएल देखलगेल रहे ।


text:
भव्य सम्मान-समारोह
मिथिलाक श्रेष्ठता कें शिक्षा जगत मे यशस्वी प्रदान केनिहारक सूचि मे अनेकों मूर्धन्य सिरमौर मैथिलवृन्द, शिक्षा क्षेत्र मे समर्पित योगदान दैत मिथिलाक गौरवक यशवर्द्धन करैत आबि रहला अछि । हुनका लोकनिक प्रति श्रद्धा समर्पित करैत जाहि रत्न कें मैथिल समाज काल्हि यथा 19.06.2016 कें सम्मानित करैत गौरवान्वित भेलाह वस्तुतः मिथिलाक कीर्ति आओर प्रतिष्ठाक संबर्द्धनक हेतु सतत् स्मरण राखल जायत । परमादरणीय डाॅ. संदीप झाजी मिथिलाक कीर्ति-पताका कें भारतवर्षक शिक्षा-जगत मे विशिष्ट योगदान देनिहार प्रबुद्ध व्यक्तिक सूचि मे स्वयं कें समानांतर प्रस्तुत करैत मिथिलावासीक गौरव एवं प्रतिष्ठा कें नव ऊँचाई प्रदान कयलनि अछि । स्वभाव मे विनम्रता, संस्कार मे सूचिता, शब्द-भाव मे आत्मियता तथा कर्मक्षेत्र मे कठोर समर्पण कें धारण करैत महाराष्ट्रक भूमि पर "संदीप यूनिवर्सिटी" क स्थापनाक माध्यमें नव कीर्तिमान स्थापित करैत तथा मिथिलाक पावन भूमि मधुबनी जिलान्तर्गत "सुजौल" गाँव मे यूनिवर्सिटीक स्थापना कय माइट-पाइन पर रहनिहार युवा-वर्गक भव्य-भविष्य व चरित्र निर्माण हेतु मिथिलावासी सदैव हिनक योगदान कें नमन करैत रहत ।
आदरणीय श्री अशोक सिन्हा जी द्वारा आयोजित मीरा रोड स्थित "सुरभि ग्रुप ऑफ कंपनी एवं मित्र मंडल" केर तत्वावधान मे दिनांक 19.06.2016 कें उपस्थित प्रबुद्ध एवं वरिष्ठ मैथिल समाजसेवी मान्यवरलोकनिक पावन उपस्थिति मे "सुरमि पार्टी मैरेज हाॅल" उमंगित, प्रफूल्लित आ आह्लादित छल मिथिलाक सपूत कें स्वागत करबाक निमित्त । अपन संबोधन मे डां. संदीप झाजी "संदीप फाउंडेशन" केर स्थापनाक सांगोपांग यात्राक क्रमिक वक्तव्य दैत उपस्थित श्रोता-समाज कें भावुक करैत रहलाह आ प्रेक्षागृह मे उपस्थित सुधिवृन्द एहि रत्न कें त्याग, समर्पण आओर निष्ठाक प्रति मुग्धभाव सँ वक्तव्यक प्रत्येक शब्द के मुग्ध भऽ श्रवण करैत रहलाह । वस्तुतः मिथिलाक माइटक महान उर्वरताक परिणाम थिक जे एहि भूमि द्वारा एक सँ एक देदीप्यमान नक्षत्र सँ जगमग-जगमग केनिहार प्रभामंडल मिथिलावासी कें निरंतर प्राप्त होइत आबि रहल अछि ।सम्पूर्ण मैथिल समाज एहि रत्न कें हृदय सँ अभिनंदन करैत गौरवक अनुभव कऽ रहला अछि ।
आदरणीय श्री अशोक सिन्हाजी कें प्रवासी मैथिल समाज हृदय सँ अभिनंदन प्रेषित करैत गौरवक अनुभव करैत छथि जे सम्मान-समारोह आयोजित कयकें अपने यथेष्ठ यथलाभ अर्जित करैत मैथिल समाजक हृदय मे अपन विशिष्ट जगह बनेलौं ।
-------------------------------------------------------------------------------------------------------------------------------------------------------------------------------------------
Date:26:06:2016
दिनांक 26.06.2016 यथा रविदिन विरार स्थित "पश्चिम ओल्ड विवि काॅलेजक सेमिनार सभागृह मे "बहुजन विकास आघारी केर प्रमुख व लोकनेता माननीय श्री हितेन्द्र ठाकुरजी द्वारा सम्मानित कयल गेलाह मिथिलारत्न डा. संदीप झाजी । एहि सम्मान-समारोह मे बहुत बेशी संख्या मे उपस्थित छलाह विभिन्न मैथिल संगठन केर प्रमुख तथा सदस्यलोकैन एवं वरिष्ठ समाजसेवी । उपस्थितिक गवाह बनल अछि प्रेषित छायाचित्र जकरा अवलोकित करैत स्वतः बुझल जा सकैत अछि जे इन्द्रदेवक कृपा रहला उपरान्तहुँ बहुतायत संख्या मे मान्यवर लोकनिक उपस्थिति सभागारक सम्मान-समारोहक सौन्दर्य कें पूर्णरूपेण बर्द्धित कयलक ।
आयोजक : मोडर्न एजुकेशन ट्रस्ट ।
संयोजक : श्री धनंजय झाजी ।
मैथिल समन्वय समिति कोटिशः धन्यवाद ज्ञापित करैत अछि आयोजक "मोडर्न एजुकेशन ट्रस्ट, विरार एवं संयोजन श्री धनंजय झाजी कें ।


text: एजेन्सी , आशिन ३ । भारतके प्रधानमन्त्री नरेन्द्र मोदी पाकिस्तानके प्रधानमन्त्री इमरान खानके उपर कडा प्रहार कएले छत । हुन बैठकमे भाग लेवेके लेल अमेरिका पुगल मोदी आईतवारके एक कार्यक्रममे सम्बोधन करइत हुन इमरान खानके उपह करा प्रहार कएले छत । हुन कश्मीरसे अनुच्छेद ३७० के खारेज कएलाके बाद अप्रत्यक्षरुपमे पाकिस्तान बौलाएल हए मोदी कहले छत । हुन कहलन अपन देश नसमाहरेवाला लोग कश्मीर मुद्धामे मथा दुखाइ बनल हए । हुनु कहलन केतना लोग अनुच्छेद ३७० खारेज कएला पर माथा दुखाइत हए जौन अपन देश सम्हाले नसकइत हए । यी आदमीसब हए जौन अशान्ती चाहइत हए । अतंकवादके समर्थक हए । आतंकवादीके पोसइत हए । उ लोगके पुरा रुप कि हएसे विश्व अच्छासे चिनहइत हए । हुनलोग भारतप्रतिके घृणाके हि अपन राजनीतिक केन्द्र बनएले हए । मोदी सम्बोधनके क्रममे पाकिसतानके नाम भि नलेलन लेकिन हुनकर निशाना कहा रहे यी सबलोग जानइत हए । अमेरिकाके राष्ट्रपति डोनाल्ड ट्रम्पके उपस्थिती रहल कार्यक्रममे हुन बोलइत अगारी बढइत कहलन अमेरिका ९/११ होखो चाहि भारतके २६/११ होखो यी घटनाके योजनाकार कहाँ मिलि ? अब आतंकवादविरुद आ आतंकवादके संरक्षणके विरुद्धमे लडाई लरेके समय आगेल हए भारतीय प्रधानमन्त्री मोदी बतएलन । हुन आतंकवादके लडाईमे अमेरकि राष्ट्रपति ट्रम्प भारतके साथमे रहल हए बतएलन ।